Абдулла Қаҳҳор. Шакл ва мундарижа ҳақида (1963) — www.ziyouz.uz\nБош саҳифа МатбуотСовет даври матбуотиАбдулла Қаҳҳор. Шакл ва мундарижа ҳақида (1963)\n(Ёзувчилар союзи партия ташкилотининг назарий семинаридаги нутқнинг тезиси)\nСўнгги 25—30 йил мобайнида бирон киши шакл ва мундарижа бирлиги тўғрисида мунозара қилганини билмайман. Шакл ва мундарижа бирлиги бизнинг учун энг оддий ҳақиқатдир.\nЛекин халқда «яқиндагини бўри емайди», деган мақол бор — бизда мавжуд бўлган ва ҳамиша кўз олдимизда турган формализмни пайқамаймиз.\nҲозирги поэзиямизда икки хил вазн бор: бармоқ ва аруз. Бутун халқ ижодиёти, деярли бутун ҳозирги поэзиямиз бармоқ вазнида, бутун классик поэзиямиз ва ҳозирги поэзиямизнинг жуда оз қисми аруз вазнида ёзилган.\nБармоқ вазни бизнинг ўз вазнимиз бўлиб, ўзбек тилининг хусусиятига асосланган. Аруз араб ва форс тилларининг хусусиятига асосланган бўлиб, бизнинг тилимизга бегонадир.\n«Бармоқ» тилимизда ҳамма тиллар ҳисобига бойиш имкониятини беради, «аруз» эса тилимизни мана шу имкониятдан маҳрум қилади. Аруз рус ва интернационал калималарни ҳаммавақт ҳам хушлайвермайди бу сўзлар ё кўпинча вазнни бузади, ё ўзи бузилади.\nШоир Лоҳутий тожик тилида, яъни она тилида ёзган:\nАло, духтар, ки Фарҳоди гу бошам,\nШикори чашми жаллоди ту бошам.\nГужо оям, киро бенам чи созам,\nКи ман ҳам дар бригоди ту бошам.\n«Бригада» деган сўзнинг қай аҳволга тушганига эътибор беринг. Арузнинг баҳри (тури) кўп, бир баҳрга тушмаган сўз бошқа баҳрга масалан, «мотоцикл» деган сўз мутлақо тушмайди, «мотоцикл» сўзи тушадиган баҳрга эса, «самолёт», «космос», «космонавт» деган сўзлар тушмайди.\nАрузчилар: «Навоий ўзининг зўр асарларини арузда ёзган», дейишади. Тўғри, лекин у замондаги тилимизнинг аҳволига бир кўз ташланг:\nАшриқат мин акси шамсул каъс анворулҳудо,\nСолики роҳи ҳақиқат ишқи айлар иқтидо…\nБундаги 10 сўзнинг 7 таси арабча, 1 таси форсча, 1 таси ўзбекча. Бундан соддароқ байтни олайлик:\nЭ, жамолинг, нозу ишванг бир-биридан хўброқ,\nҚоматинг марғубу андин пайкаринг марғуброқ.\nБундаги 9 сўздан 4 таси арабча, 3 таси форсча, 2 таси ўзбекча бўлиб, бунинг ҳам бири (андин) арузга мувофиқлаштирилган.\nҲозирги арузчи шоирларни олайлик.\nҲабибийнинг «Янги дунё» деган шеърида жами 92 сўз бўлиб, бунинг 31 процентини арабча-форсча калималар ташкил қилади.\nБармоқда ёзадиган шоир Шуҳратнинг «Илк томчи» деган шеърида жами 58 та сўз бўлиб, буларнинг 8 процентини чет сўзлар ташкил қилади.\nАрузчилар: «Классикларда ўзбекча сўзлар кўпчиликни ташкил қиладиган шеърлар ҳам учрайди», дейишади. Ҳақиқатан шундоқ, масалан, Навоийда шундай сатрлар бор:\nХирадманд чин сўздан ўзга демас,\nВале борча чин ҳам дегулик эмас.\nБу сатрлар ҳақиқатан, деярли ўзбекча сўзлардан ташкил топган, лекин унинг ўқилишига диққат қилинг: ҳар бир сўз арузга мувофиқлаштирилиб форсча талаффуз билан ўқилади.\nБиз кўп вақт хонандаларни текст сўзларини бузиб ўқишда айблаймиз. Бунга сабаб шуки, ўша хонандаларимиз текстда учрайдиган кўп сўзларнинг маъносини билишмайди. «Бода ошом» (май ичувчи) — бода ашъом, «толиби нури чироғман» (чироғ нурига муҳтожман) — толиби нурули чироғман, «афғон» авғон ўқилади.\nГап фақат шундагина эмас. Гап яна шундаки, арузнинг мусиқаси билан ниқобланган, аслида пуч, бадииятга алоқаси йўқ шеърлар кўпайиб кетаётипти.\nАруз қандай шакл эканини шундан ҳам билса бўладики, иттифоқ адабиёти хазинасини бойитаётган, бу хазинадан баҳраманд бўлаётган шоирларимиздан биронтаси ҳам арузни ўзининг асосий ижодий йўли қилиб олгани йўқ, ҳолбуки етук шоирларимизнинг ҳаммаси аруз вазнида ёза олади.\nБундан кўп йиллар муқаддам бир мажлисда мен аруз ҳақида мулоҳазаларимни айтганимда, мажлисга раислик қилган марҳум Ҳамид Олимжон менинг тезисларим ёзилган қоғознинг орқасига қуйидаги қайдларни қилган:\n1. Ҳозирги арузни қўлланишда илмий замин борми, ёки бу қуруқ тақлид натижасими? Собир… китобий ва ҳаётий тамойил.\n2. Арузга ҳавас ортувининг сабаблари нима? Қўшиқ, радио масалалари.\n3. Тилнинг тозалиги учун кураш ва аруз.\n4. Ҳозирги шеър соддалиги масаласи ва эски қолипланган иборалар масаласи надир?\n5. Формализм масаласи.\n6. Ҳозир аруз адабиётнинг савиясини кўтараётирми? Уйғун арузлари унинг ижодини кўтарадими?\n7. Ҳозирги адабиётимизнинг савиясини қайсиси тайин этади? Ҳарҳолда арузни ишлатиш керакми?\n8. Янги ёза бошлаган ёзувчи қайсиндан бошлаши керак? Арузда ёзиш учун араб ва форс тилларинн билиш масаласи. Бармоқда ёзмоқ учун ўзбек тили — онадан ўрганилган тилни яхши билиш шартлиги.\n9. Адабий асарнинг мазмуни ва бадиий тўқимасига кира билиш.\n10. Гимн масаласи. Бошқа етук шоирларимиз сингари Ҳамид Олимжон ҳам арузда бир-иккита шеър ёзган, шундоқ бўлса ҳам юқоридаги қайдлар унинг арузга салбий муносабатда бўлганини кўрсатади.\nТилимиз арузнинг талабига зид йўлдан тараққий қилаётипти, шунинг учун унинг поэзиямизда келажаги йўқ. Лекин бундан арузни мутлақо ишлатмаслик керак, деган хулоса чиқмайди, чунки транспорт туянинг аҳамиятини йўқотган бўлса ҳам, у ҳали яшаши мумкин, бир жойда бўлмаса, бир жойда ҳамон қўл келиб туради.\nБаъзи бир кишилар: «Бир вақтлар ёшлик қилиб Навоийга нотўғри муносабатда бўлган эдик», деган тўғри фикрнинг посангисига арузга бўлган муносабатимизни ҳам қўйиб юбормоқчи бўлишади. Биз арузга ҳеч қачон нотўғри муносабатда бўлган эмасмиз — ҳамма вақт уни музей экспонати ҳисоблаганмиз ва минбаъд ҳам шундай ҳисоблаймиз.\n← Аввалги Аввалги Нурали Қобул. Катта ҳақиқат нури (1988)\nКейинги → Кейинги: Наим Каримов (1932)


Элчихонага бостириб киришга уринаётган ироқликлар.\nИроқ хавфсизлик кучлари Бағдоддаги АҚШ элчихонасини ишғол қилишга уринган намойишчиларга қарши кўздан ёш сиздирувчи газ қўллади. Элчихона қўриқчилари эса ўқ отишга мажбур бўлдилар. Reuters агентлиги намойишчиларни тарқатиш чоғида хавфсизлик кучларининг 12 ходими жароҳатланганини билдирди.\nНамойишларнинг бошланишига АҚШ куни кеча Эрон томонидан қўллаб-қувватланаётган жангарилар гуруҳи манзилларига ҳаводан зарба бергани сабаб бўлди.\nМазкур ҳужум пайтида жангарилар сафида бўлган 25 одам ҳалок бўлгани айтилди. АҚШ президенти Дональд Трамп норозилик намойишларининг юзага келишида Эронни айблади.\nМинглаб одамлар 31 декабрь куни АҚШ Ироқ ва Сурияда 29 декабрь куни “Катоиб Хизбалла” гуруҳига қарши ҳаводан зарба берганига норозилик сифатида АҚШнинг Ироқ пойтахти Бағдоддаги элчихонаси олдига йиғилди.\nНорозилар элчихонанини ишғол қилишга урингани ортидан дипломатлар зудликда эвакуация қилинди.\nAP агентлигининг билдиришича, норозилар элчихона эшигини синдирганлар. Воқеа жойида ўқ овозлари эшитилди.\nПрезидент Трамп 31 декабрь куни Твиттер саҳифасида “Эрон АҚШнинг Ироқдаги элчихонасига ҳужум уюштирмоқда. Улар ўз ҳаракатлари учун тўлиқ жавоб берадилар”, деб ёзди. Трамп “Ироқ элчихонани ҳимоя қилиш учун хавфсизлик кучларини ишга солишини кутмоқдамиз”, деб билдирди.\nҚўшма Штатлар 29 декабрь куни “Катоиб Хизбалла” гуруҳининг бешта манзилига “мудофаа мақсадида аниқ зарба бергани”ни эълон қилган. Вашингтон “Катоиб Хизбалла”ни аввалроқ АҚШнинг Ироқдаги базаларига ҳужум қилганликда, 27 декабрда эса АҚШнинг Ироқдаги ҳарбий пудратчиси бўлган шахсни ўлдирганликда айбламоқда.\nАҚШ ҳужуми оқибатида 50 жангариси ўлдирилганини ва яна 50 нафари яраланганини билдирган “Катоиб Хизбалла” АҚШ базаларига ҳужумлар уюштирганини инкор этмоқда. Гуруҳ 30 декабрдаги баёнотида “АҚШдан берилган зарбалар учун ўч олиши”ни маълум қилган.\nDpa агентлигининг хабар беришича, 31 декабрь куни АҚШ элчихонасига бостириб кирмоқчи бўлган норозилар “Америкага ўлим”, “Америка йўқ бўл” каби шиорларни ҳайқирганлар.\nНемис агентлиги намойишчилар Ироқ кўнгиллилар қўшини «Хашд Шааби»нинг байроғини кўтариб олганларини ёзди. «Нью-Йорк таймс» эса элчихонага ҳужум қилганлар “Катоиб Хизбалла” байроғини элчихонага ўрнатишга ҳаракат қилганлари ҳақида хабар берди.\nИроқ Бош вазири Одил Абдул Маҳдий 31 декабрь кунги воқеалар ортидан истеъфо берди. У “АҚШ ҳаво зарбалари уюштириб, Ироқ суверенитетига даҳл қилди”, деб айтди. Муваққат ҳукумат эса “ҳаво зарбаларидан сўнг Қўшма Штатлар билан муносабатларни қайта кўриб чиқиши”ни билдирди. Муваққат ҳукуматнинг нуқтаи назарича “АҚШ Ироқ сиёсий манфаатларини ҳисобга олмаган ҳолда ўз манфаатидан келиб чиқиб ҳаракат қилган”.\nИроқ шиаларининг нуфузли уламоси, мамлакат парламентида катта таъсирга эга бўлган Муктадо ас-Садр 30 декабрь куни Эрон томонидан қўллаб қувватланаётган кўнгиллилар қўшинини “масъулиятсиз ҳаракатлардан тийилишга” чақирди.


Таиландда ғорга қамалиб қолган болаларнинг барчаси қутқарилди\n27 январ 2021, Тошкент вақти: 19:05\nТаиландда қутқарув ишлари олиб борилган жой.\nТаиландда ғорга қамалиб қолган болаларнинг барчаси қутқарилди. Бу ҳақда мамлакат расмийлари 10 июлда маълум қилдилар.\nҚутқарув ишларида 10 давлатдан келган минг нафардан ортиқ қутқарувчи иштирок этди.Қутқарув ишлари жараёнида бир ғаввос ҳалок бўлган.\nБолаларнинг 4 нафари 8 июлда, яна 4 нафари 9 июлда ғордан олиб чиқилган. 10 июлда ғор ичида яна 4 бола ва 1 мураббий қолаётган эди.\n23 июнь куни 11-16 ёш оралиғидаги 12 бола ва бир мураббийдан иборат футбол жамоаси аъзолари Таиланднинг Тхам Луанг ғорида йўқолиб қолган эди. Улар 2 июлда ғор ичидан топилган.\nЎшанда йўлакларини 5 метргача баландликда сув босган ғордан болаларни олиб чиқиш учун бир неча ой вақт сарфланиши мумкинлиги айтилган эди.


Би-би-си: Ўринбой Усмон калтакланган\nТожикистон Ички ишлар вазирлиги BBC мухбири Ўринбой Усмонов уйидан ва компютеридан "Ҳизб ут-Таҳрир"га оид адабиётлар чиққанини иддао қилмоқда.\nБи-би-си ўзбек хизматининг Сўғддаги мухбири Ўринбой Усмонов Ҳизб ут-Таҳрирга аъзоликда гумонланиб ҳибсга олинди.\nБи-би-си ўз мухбири Ўринбой Усмоновнинг ҳибсга олиниши юзасидан берган баёноти:\nБи-би-си ўзининг Тожикистондаги мухбири Ўринбой Усмоновнинг ҳибсга олингани юзасидан чуқур хавотир билдиради.\nЎринбой Усмонов Би-би-си Марказий Осиё хизматида ўн йилдан бери ишлайди. Жаноб Усмонов 2011 йил 13 июн куни ишга кетиб, уйга қайтмаганидан кейин яқинлари унинг бедарак кетганини хабар қилган эди. Яқинлари ва ҳамкасблари уни қидириб топа олмагач, Жаноб Усмонов 14 июн куни маҳаллий вақт билан эрталаб соат 4:00 да Тожикистон хавфсизлик хизмати ходимлари томонидан уйига олиб келинган. Ва жаноб Усмоновнинг яқинларига кўра, у кўринишидан калтакланган.\nУнинг уйи хавфсизлик хизмати ходимлари томонидан тинтув қилинган ва уни яна олиб кетишган.\nШундан бери Ўринбой Усмоновнинг оиласига у билан кўришиш учун рухсат берилмаган.\nБи-би-сига маълум бўлишича, жаноб Усмонов Тожикистонда тақиқланган “Ҳизбут-Таҳрир” партиясига алоқадорликда айбланмоқда. Ўринбой Усмонов касбий фаолияти давомида Би-би-си учун мамлакатдаги суд жараёнлари ва “Ҳизбут-Таҳрир”нинг фаолиятига доир хабарлар тайёрлаб келган.\nБи-би-сида Ўринбой Усмоновнинг “Ҳизбут-Таҳрир”га алоқадор деган даъволарга ишониш учун ҳеч бир асос йўқ.\nБи-би-си жаноб Усмоновга нисбатан номақбул муносабат, жумладан, унга ҳибсдалиги пайтида адвокат ёллаш ҳуқуқи рад этилганини кескин қоралайди.\nБи-би-си ўз мухбири Ўринбой Усмонов зудлик билан озод этилишини талаб қилади.\nБуюк Британиянинг Тожикистондаги элчихонаси баёноти\nБритания элчихонаси Ўринбой Усмон тақдиридан хавотирда\nБиз Би-би-сининг Шимолий Тожикистондаги мухбири Ўринбой Усмоновнинг 14 июн куни “Ҳизбут Таҳрир”га аъзолик гумонлари билан ҳибсга олингани ва унга нисбатан номақбул муносабатда бўлинганига оид хабарлардан хавотирдамиз.\nБиз Тожикистон мулозимларидан айни масалага имкон қадар зудлик билан ойдинлик киритишга чақирамиз.\nБуюк Британия Европа Иттифоқидаги ҳамкорлари билан бирга Тожикистон мулозимларига мамлакатда матбуот эркинлиги масаласи муҳим эканини урғулайди.\nБиз Тожикистон ҳукуматининг мамлакатда барқарорлик ва хавфсизликни таъминлаш борасида ҳаракатларини эътироф этамиз ва қўллаб-қувватлаймиз, аммо Тожикистон мулозимлари ўз фаолиятларини халқаро мажбуриятларига мувофиқ равишда олиб бориши лозимлигини таъкидлаймиз,- дейилади Буюк Британиянинг Тожикистондаги элчихонаси баёнотида.\nЎринбой Усмоновнинг ҳибсга олинганига оид хабарни 14 июн куни Озодликка Тожикистон Ички ишлар вазирлиги расмийлари тасдиқлади.\nВазирлик расмийлари Би-би-си мухбири 2009 йилдан буён тожик жамиятида фаолияти таъқиқланган Ҳизб ут-Таҳрир диний экстримистик ташкилотига аъзо бўлиб кирганини даъво қилишмоқда.\n- Би-би-си радиосининг Сўғд вилояти бўйича мухбири Ўринбой Усмонов Ҳизб ут-Таҳрир диний-экстремистик ташкилотга аъзоликда гумонланиб, ҳуқуқ-тартибот идора ходимлари томонидан 13 июн куни тушдан сўнг қўлга олинди. У 2009 йилдан буён интернет воситасида мазкур ташкилотнинг варақаларини тарқатиш билан шуғулланиб келган. Дастлабки тергов натижалари бўйича у аҳоли орасида ҳам тарғибот ишлари олиб боргани ва аҳолини ана шу ташкилотга аъзоликка даъват қилгани аниқланди,- дея билдирди Тожикистон Ички ишлар вазирлиги расмийси Маҳмадуло Асадуллоев.\nТожик расмийси Асадуллоев жаноблари Ўринбой Усмоновнинг уйидан шу ташкилотга тегишли адабиётлар, журналлар ва тарғибот варақалари топилганини ҳам қўшимча қилди.\nАйни пайтда ВВС мухбири Ўринбой Усмоновнинг яқинлари журналистнинг уйидан Ҳизб ут-Таҳрирга оид адабиётлар топилгани ҳақидаги расмийлар иддаоларини рад этмоқдалар.\n- Дадамнинг ҳибсга олинганини уйни тинтув қилгани келган кишилардан билдик. Биз дадамни бир ярим сутка касалхонама-касалхона қидирдик. Уйимизни тинтув қилган мелисалар ҳеч нарса тополмай кетишди. Дадамнинг ҳизбчи эканлигига оид гаплар қуруқ туҳмат,- дейди Ўринбой Усмоновнинг ўғли Ойбек Озодлик мухбири билан суҳбатда.\nСўғдлик журналистнинг яқинлари ва ҳамкасблари Ўринбой Усмоновнинг ҳибсга олинишини "англашилмовчилик маҳсули", дея баҳоламоқдалар.\nВВС радиоси ўзбек хизмати бу борада яқин соатлар ичида расмий баёнот билан чиқиши кутилмоқда.\nБуюк Британиянинг Душанбедаги элчиси маслаҳатчиси Муҳибулло Зубайдуллоев эса элчи Мур жаноблари Ўринбой Усмоновнинг ҳибсга олиниши билан боғлиқ воқеага ойдинлик киритиш учун Тожикистон Ташқи ишлар вазирлиги расмийлари билан музокара ўтказиши кутилаётганини билдирди.\n- Бугун элчи жаноблари Трейвер Мур Тожикистон Ташқи ишлар вазирлиги масъуллари билан учрашиб, Ўринбой Усмоновнинг ҳибсга олинишига оид масала юзасидан мулоқот қилади. Лекин ҳозирча биз бу мавзуда аниқ бир гап айтолмаймиз,- дея билдирди Британиянинг Душанбедаги элчихонаси расмийси Зубайдуллоев жаноблари.\nАснода айрим маҳаллий таҳлилчилар Ўринбой Усмонов Ҳизб ут-Таҳрир партиясига дохил материалларни ўз профессионал фаолиятида фойдаланиш учун сақлаган бўлиши мумкин, деган тахминни илгари сурмоқдалар.\nЎринбой Усмонов Тожикистонда “Ҳизб ут-Таҳрир” аъзоларининг қамоққа ташланган аъзолари ҳақида ўнлаб мақола ёзган. Би-би-си тингловчилари учун тайёрланган мақолаларида муаллиф ҳизбчиларнинг тожик жамиятидаги фаолияти, қўлга олинган аъзоларига нисбатан қийноқларнинг қўлланилиши, маҳкама жараёнларидаги айрим чигалликлар хусусида ҳикоя қилган.\nЎринбой Усмонов сўнгги ўн йил давомида Би-би-си радиосининг Сўғд вилоятида мухбир бўлиб ишлаш билан бир қаторда Тожикистон ёзувчилар уюшмасининг вилоят бўлими ўзбек сессияси бошлиғи лавозимида ҳам фаолият юритган.\n2000 йилда Тожикистон Олий суди Ҳизб ут-Таҳрир ташкилотини экстремистик ташкилотлар рўйхатига киритиш ортидан республика ҳудудида унинг фаолиятини таъқиқлаб қўйганди.\nТожикистонлик ҳуқуқшунос Абдуқаюм Юсупов ўтган шу давр бадалида ўнлаб тожикистонлик фуқаро бу ташкилотга аъзоликда гумонланиб, маҳкамага тортилганини айтади. Ҳуқуқшунос мулоҳазасича, суд ҳакамлари судланувчига қўйилган айбловларни доим ҳам тўғри ва ҳар томонлама таҳлил қилмайди.\n14 июн куни Тожикистон Ички ишлар вазирлиги расмийлари Ҳизб ут-Таҳрир экстремистик ташкилотининг Сўғд вилояти бўйича амири, 43 ёшли Шарифжон Ёқубов Душанбе шаҳрида қўлга олингани ҳақида ҳам хабар тарқатганди.\nМустақил кузатувчилар бу Тожикистонда ҳизбчилар қўлга олиниши бўйича илк ҳодиса эмаслигини айтади.\nКузатувчиларга кўра, Рашт воқеаларидан кейин тожик жамиятида соқоллиларга қарши бошланган кампания ортидан Ҳизб ут-Таҳрирга аъзоликда гумонланган ўндан ортиқ тожикистонлик ҳибсга олинган.\nШуни ҳам айтиш жоизки, қароргоҳи Лондонда бўлган Ҳизб ут-Таҳрир ташкилоти Ўзбекистонда бўлгани каби Тожикистонда ҳам қонуний ташкилот ҳисобланмайди.


Дунёнинг турли мамлакатларида қандай кўришилади?\nДунёнинг ҳар бир мамлакатида урф-одатлар ўзига хос. Бунда ўша халқ маҳаллий маданий анъаналарини ҳурмат қилиш мақсадга мувофиқ. Айниқса, тадбиркор бўлиб, бизнес билан шуғуллансангиз, буни яхшилаб ўзлаштириш ижобий самара беради. Қуйида дунёнинг 14 мамлакатида кўришиш одоблари ҳақида маълумот берамиз.\nЎзингизни таништириб ва суҳбатдош қўлини қаттиқ ушлаб кўришиш керак.\nКўришиш енгил; шундан сўнг яхшиси орқага бироз чекинган маъқул.\nҚаттиқ ва узоқ кўришилади. Бунда кўзга тикиб қаралади. Узоқлашишдан аввал яна бир марта такрорлаш.\nБунда кўп нарса суҳбатдошнинг ёшига боғлиқ. Катта ёшли кишига биринчи бўлиб салом берилади: енгил кўришиш ва енгилгина эгилиш, шу билан бирга кўзга қарамаслик.\nҚаттиқ қўл бериб кўришиш қўполлик сифатида қабул қилинади. Шундай экан, у енгил, аммо узоқроқ давом этиш керак.\nЕнгил кўришиш ва фақат бир жинсли кишилар ўртасида жорий қилинган.\nДастлаб ёши катта кишининг қўли ушланади. Бунда қўлни узоқроқ ушлаб туришни кутишади. Қўлни тез тортиб олиш ҳурматсизлик деб тушунилади.\nҚарама-қарши жинс вакилига қўл узатиш, ишбилармонлик нуқтаиназаридан бўлмаса, керак эмас. Эркак киши аёл кишининг қўлини ўпади.\nАгар сиз аёл киши бўлсангиз, эркак кишига биринчи бўлиб қўл узатишингиз керак; аёллар ўзаро қўл бериб кўришишмайди.\nБу ерда қўл бериб кўришилмайди. Сизга кафтлар кўкрак тўғрисида ўзаро бириктирилган ва ярим эгилиш билан кутиб олишади. Сиз ҳам шундай жавоб беринг.\nКўришиш узоқ давом этади; шундан сўнг, эркаклар қучоқлашиб кўришишлари ҳам мумкин.\nЙиғилишда бўлган барча билан хоним ёки жаноб дея исмлари билан мурожаат қилиб кўришинг.\nҚўл бериб кўришишни катта киши бошлайди. У енгил бўлиши керак.\nТез ва енгил кўришиш\nЎзбекистонда “Ассалому алайкум” деб саломлашилади. Қўл бериб кўришишнинг ҳам турли одоблари бор. Асосийси, катта ёшли киши қўл узатмагунча қўл узатмаслик, чап қўл кўксига қўйилган ҳолда ёки икки қўллаб кўришиш кенг тарқалган. Ўзаро тенгдошлар, узоқ кўришмаганлар орасида қучоқлаб кўришиш ҳолатларини кўриш мумкин.


Ўзбекистонда экспортбоп юк кўтариш кранлари ишлаб чиқарилади\n11:22 / 02.02.2016\nГерманиянинг Teichmann Group ва “Ўзбекистон темир йўллари” компаниялари ҳамкорликда Тошкент шаҳрида кранлар, юк машиналари ва механизмлар ишлаб чиқаришни йўлга қўяди. Бу ҳақда Sputnik агентлиги маълум қилди.\nТомонлар ўтган 2015 йилнинг ноябрида лойиҳани амалга ошириш тўғрисидаги меморандумни имзолашган эди. “Ишлаб чиқариш қуввати Тошкент механика заводининг фойдаланилмаётган бино ва майдонларида йўлга қўйилади. Февралда эса немис компанияси делегацияси ускуналар ва қувватларнинг муайян турларини аниқлаш, шунингдек, лойиҳани амалга ошириш учун зарур инвестициялар ҳажмини келишиб олиш мақсадида Тошкентга ташриф буюради”, - деди агентлик суҳбатдоши.\nАйни пайтда томонлар кран қурилмалари бозори, шу каби ишлаб чиқариш қувватларининг жойлашган ўрни ва яқин-атрофдаги ҳудудлар имкониятларини ўрганиб чиқишмоқда. Агентлик суҳбатдошининг сўзларига кўра, ўзбек томони янги заводда ишлаб чиқариладиган маҳсулотларнинг катта қисмини ташқи бозорга мўлжалламоқда. Мазкур лойиҳа доирасидаги якуний шартнома шу йилнинг ўзида имзоланиши режалаштирилган.


СИЗГА АЙТОЛМАГАН СӮЗЛАРИМ.. — Темы | OK.RU\nNews FeedTopics 3 517Photos 5 425Videos 149Participants 181 345\nБисмиллахир рохманир рохим. Рамазонни согинганлар борми?\n6-дарс. Бир ойда Қуръон ўқишни ўрганамиз.\n.... ~ Фарзандларингизни уйғотишдан аввал унинг ёнида уч дақиқа ўтиринг. Ўша муддат ичида паст овозда:.. _ "Оят~ал Курсий" ва икки "Қул аъузу" сурасини ўқинг. Кейин оҳиста уйғотинг. Бақир ~ чақирни ўрнига тасбеҳ айтинг. .... ~ Аллоҳни севишга сабабчи бўлувчи: ____ "Аллоҳ ризқимизни баланд қилсин!".. .... "Аллоҳ сизларни севсин" каби сўзларни кўп айтинг. Қачон фарзанд Аллоҳ муҳаббатида улғайса, У Зотга гуноҳ қилишдан қўрқади, амали гўзаллашади ва тенгдошлари орасида ажралиб туради....\n.... ~ Расулуллох саллаллоху алайхи васаллам у'з умматларини юзига..... бош к,исмига уришдан к,айтарганлар.... .... ~ Замонавий илм~фан Расулуллох саллаллоху алайхи васалламни су'зларини тасдик,лаб.... _ "ота~оналарни у'з фарзандларини юзига, бош к,исмига уришни ман к,илган холда шуни маълум к,илдиларки... .... ~ "инсонни бош к,исмига зарб билан урилган вак,т миянинг чайк,алиши содир бу'лади.. К,анчалик зарбнинг кучлилиги, мияни шунчали жарохатлаб, асаб ва онгни сусайишига сабаб бу'\n5-дарс. Бир ойда Қуръон ўқишни ўрганамиз.\n____ /// Бу умматнинг қизлари бор экан, ҳаёт давом этади. .... ~ Қиз фарзанд бизни жаннатий қилар экан, Аллоҳ таолонинг изни ила жаннатдамиз, ин ша Аллох.! Бу бизнинг илк ва охирги сўзимиз. Зеро, Қонун ҳам шу. Уч қизни ўстирганга жаннатни ваъда қилган Пайғамбар алайҳиссаломни эшитиб олсин. Тушунмаган тушуниб олсин. Бундан буён инсоният эшитсин, билсин ва тушунсин. Бу умматнинг қизлари ҳам ўзига келсин. Аслиятига қайтсин. Ҳақиқат шудир. Алҳамдулиллаҳ. © Нуриддин Йилдиз «Бу умматнинг қизи»\n____ /// Аллоҳим бу уммат аёлларини илмли ҳаёли иффатли қилгин! Каломингга муҳаббатли қилгин! Аёлларимизни - Имом Бухорий ва Имом Аҳмад ибн Ҳанбалларни тарбиялайдиган фарзандларини қори қиладиган қория аёллар қилгин! _________ ____ /// Айтишларича, ўтган асрларда аёл фарзандини эмизмоқчи бўлса, "бисмиллаҳ”ни айтиб, сўнгра фарзанди буюк шахс бўлишини ният қилиб, эмизар экан. Фарзанди вояга етгач, қўрқмас чавандоз ёки забардаст олим, ёки моҳир йўлбошчи бўлиб етишар экан. Шунинг учун ота бобола\nАЁЛ ОХИРАТДА КИМ БИЛАН БИРГА БЎЛАДИ? Машҳур саҳоба Абу Дардо розияллоҳу анҳу ўлим тўшагида. Севикли завжаси Умму Дардо унга деди: - Шу дунёда менга совчи қўйдингиз. Ота-онам сизга никоҳлаб беришди. Мен энди охиратда сизга совчи қўяман. Раббимдан сизни сўраб оламан. - Ундай бўлса мендан кейин ҳеч кимга эрга тегмагин!—деди Абу Дардо розиялллоҳу анҳу. Абу Дардо қазо қилди. Муовия ибн Абу Суфён розияллоҳу анҳу унинг хотинига совчи қўйди. Умму Дардо эри билан бўлиб ўтган суҳбат ҳақида Муовияга


Бош сахифаЯнгиликлар«АНДИЖОННЕФТ» АЖ АКЦИЯДОРЛАРИ ДИҚҚАТИГА:\n«АНДИЖОННЕФТ» АЖ АКЦИЯДОРЛАРИ ДИҚҚАТИГА:\nЎзбекистон Республикаси, 170100, Андижон вилояти, Андижон шахар, А.Навоий шох кўчаси, 97-уй манзилда жойлашган, электрон почта манзили mail@an.uz бўлган «Андижоннефт» АЖ 2020 йил 3 июл куни соат 11-00да, Тошкент шахар, Дўрмон йўли кўчаси, 2-тор, 143 манзилда жойлашган «Ўзбекнефтгаз» АЖ биносида жамият акциядорларининг қўшма умумий йиғилишини ўтказади.\nҚўшма умумий йиғилишни ўтказиш тўғрисида акциядорларни хабардор қилиш учун акциядорлар реестри 2020 йил 11 июн холатига ва қўшма умумий йиғилишда иштирок этиш учун акциядорлар реестри 2020 йил 29 июн холатига тузилган. Қўшма умумий йиғилишда кўйидаги масалалар кўриб чиқилади:\n1. «Андижоннефт» АЖ акциядорларининг қўшма умумий йиғилиши регламентини ва cаноқ комиссияси шахсий таркибини тасдиқлаш;\n2. Янги тахрирдаги «Ўзбекнефтгаз» АЖ уставини тасдиқлаш.\nАкциядор ўзи билан шахсни тасдиқловчи хужжатга ёки унинг вакили ўзи билан амалдаги қонунчиликга мувофиқ тасдиқланган ишончномага ва шахсни тасдиқловчи хужжатга эга бўлиши зарур.\nАкциядор – жамият акциядорларининг қўшма умумий йиғилишида кўриб чиқиладиган материал (янги тахрирдаги «Ўзбекнефтгаз» АЖ устави) билан жамият маъмурий биносида (хафтанинг хар-бир иш кунида, соат 9-00 дан 18-00 гача) танишиши мумкин.Қўшимча маълумот учун телефон: +998909037739.


Жасур Ҳасанов "Аделаида Юнайтед" таклифини рад этди\n12 апрел 2021, Тошкент вақти: 02:12\nЎзбекистон терма жамоаси. Жасур Ҳасанов 19-рақамда, Доҳа шаҳри. 2011 йил 21 январ.\nФутбол бўйича Ўзбекистон терма жамоаси ва “Бунёдкор” клубининг ярим ҳимоячиси Жасур Ҳасанов Австралиянинг “Аделаида Юнайтед” клубида ўйнаш таклифини рад қилди.\nБу ҳақда футболчининг агенти Санъат Шарипов ўзининг Twitter саҳифасида хабар қилди.\nЎзбекистондаги ахборот агентликларига кўра, Шарипов “Аделаида Юнайтед” таклифи рад этилганини Австралия ва Ўзбекистон ўртасида масофа катта экани ва унинг Ўзбекистон терма жамоаси ўйинларига етиб келишида муаммо бўлиши мумкинлиги билан изоҳлаган.\nШариповга кўра, ҳозирда Жасур Ҳасанов бошқа футбол клубларининг таклифларини ўрганмоқда.


УТИН ТУШДА - Tush tabiri mukamal sayt\nAuthor TushTabiri2 Reading 2 min Views 699 Published by 13.05.2018\nҚўлдан бой берилган имконият, афсус-надомат ва бекорга ташвишланишни билдирувчи аломат. Агар сиз дарахт кесиб ўтин тайёрлаётганлигингизни туш кўрсангиз, бошқа такрорланмайдиган имкониятни қўлдан бой берасиз. УТИН ТУШДА\nАгар сиз ўтиндан гулхан ёқаётганингизни тушда кўрсангиз, ўзингизнинг хаёлий орзуларингиздан воз кечиб, амалга оширишингиз мумкин бўлган режаларга эътибор беришингиз кераюшгини билдиради. УТИН ТУШДА\nБу туш уй, оила, қариндошлик муносабатлари билан боғлиқ ҳамма нарсани ифода этади. Шунинг учун тушнинг мазмунига ўчоқнинг қандай кўринишдалигига, унда олов ёнаяптими-йўқми, оловнинг кучи қандайлигига кўра қаралади.\nАгар ўчоқ катта ва шинам бўлса — бу оила ўчоғининг шинамлиги ва яхши муносабатлар мавжудлиги аломати.\nАгар ўчоқдаги олов ёрқин ёнаётган ва ўчмаётган бўлса, бу илиқ муносабатлар, оила аъзолари ўртасида меҳр-муҳаббат ва бир-бирини тушиниш мавжудлигини ифода этади.\nАгар ўчоқда ўт ёнмаётган ёки ўчиб қолган бўлса оилада юқоридаги ҳолатнинг акси бўлади.\nЎсимлик мойини тушда кўриш — муносабатларнинг гикланишини, жиддий келишмовчиликлар барҳам топишини, муаммо ва жанжаллар ҳал этилишини белгисидир.\nЎсимлик ёғи билан ниманидир суртиш — тушнинг мазмуни янада кучайишини билдиради.\nТушда ўсимлик ёғини ичаётганлик кўринса — ўзининг фикрини янада мақбулроқ томонга ўзгартириш кераклигининг башоратидир.\nТоза ва оппоқ ўрин-кўрпа сизга тинчлик бермаган хавотирлик ва ташвишлар тугаганлигини хабар беради. Агар сиз бегона хонадаги ўрин-кўрпада ётганлигингизни туш кўрсангиз, тўсатдан узоқ қариндошингиз келади ва бундан сиз жуда хурсанд бўласиз. Агар ўрин-кўрпангиз очиқ ҳавода эканлиги туш кўринса, бундай туш сизнинг қизиқарли ишингиз борлигини ва у сизга ўз ишингизни яхшилаб олиш имкони очилишини аён этади.\nТушда ғалла ўримини кўриш — сўзсиз яхши аломат. Агар ғалла йиғиб олинаётган бўлса, унинг бошоқлари олтиндек чиройли, бўлиқ бўлса, бу туш наслингиз давом этишини, невара- эвараларингиз наслингизни давом эттиришини билдиради.\nАгар ўрим пайтида об-ҳаво яхши бўлиб, қуёш ёрқин ёритиб турған бўлса, ундай ҳолатда сизнинг оилангиз ҳеч қачон жиддий изтиробга тушмайди.\nЎЗИНГИЗ РАҚС ТУШАЁТГАН БЎЛСАНГИЗ…\nХарактернинг жиддий эмаслиги, унинг енгил ҳаётга, хизматда ҳамда жиддий ишда зарар ҳисобига кўнгилхушликка нисбатан истак мавжудлигини билдиради.\nКексаларнинг ўзларини рақс тушаётганлигини туш кўриши — ўзини яхши ҳис қила бошлагани ва тезда соғайиб кетиши аломати. УТИН ТУШДА


Ўзбекистонлик шоира, сўнгги йиллар ичида ижтимоий тармоқларда танилган Малика Салимова Ақтўбе қурбонлари хотирасига шеър ёзди ва унинг фожиа куни ёзилган шеърига басталанган қўшиқ икки кун сўнгра Youtube тармоғига юкланди.\n"Бир ўтда ёнган 52 ўғлон"\nОзодликка берган интервьюсида шоира Ақтўбе фожиаси ҳақидаги хабарни олган куниёқ 24 мисралик шеърни ёзгани, бу даҳшатли ҳодисадан сўнг 3 кунгача ўзига келолмай юрганини айтди.\n- 3 кунгача ўзимга келолмай юрдим. 52 одамнинг бир ўтда ёниши - бу даҳшат! Уларнинг ортида қолган ота-онаси, оилалари бир ёнда, уларнинг шундай даҳшатли азобда жон бергани бир ёнда. Мен 3 кун куйдим, бу хабарни эшитиб. Бу шеърни қандай ёзганимни билмайман, ёздиму Интернетга қўйдим. Бу шеърга ёзилган қўшиқни 3 кун тинмай эшитдим - гўёки, дардимга малҳам бўлгандай бўлди, - деди Малика Салимова.\nҚуйида шоира билан суҳбатни тўлиқ тинглашингиз мумкин.\nМалика Салимова: Ақтўбе фожеасига 3 кун куйдим - 52 одамнинг битта ўтда ёниши даҳшат!\n"52 ватандош хотирасига"\nМалика Салимованинг шеърига басталанган "52 ватандош хотирасига" номли қўшиқ ижтимоий тармоқ фойдаланувчилари орасида кенг тарқалмоқда.\nҚўшиқни наманганлик 32 яшар хонанда Сардор Мамадалиев ижро этди.\n"Ўзбек йигитлари жуда ғурурли йигитлар"\nИжтимоий тармоқларда ватан, халқ, миллат ва аёл қисмати ҳақидаги шеърлари билан танилган 53 яшар ижодкор - Малика Салимованинг кўплаб шеърлари Ўзбекистонда танилган хонандалар томонидан қўшиқ қилиб, ижро этилган.\nШоира булар орасида "Ўзбекларим" шеърига басталанган қўшиқни севишини айтади.\n- Кўксимни қалқон қилгим келади, ўзбек хақига. Куни кеча Интернет тармоғида Москвада икки ўзбекнинг машинада ёмон иш қилиб ўтиргани ҳақидаги хабарни ўқиб жуда ҳафа бўлдим. Мен ишонмайман бунга. Ўзбек йигитлари жуда ғурурли йигитлар! Камтардир, ҳокисордир, меҳнаткашдир, лекин унақа фоҳишабозлик, хунук ишларни қилишига мен ишонмайман. Бўлиши мумкиндир, битта-иккита адашгани, аммо курмаксиз гуруч қаерда бор?! Бунинг учун яна ўзбек миллатини ёмон отлиқ қилишларидан жуда ҳафа бўлдим, - деган шоира 25 январь куни Facebook тармоғида эълон қилган янги шеърини ўқиб кўришни таклиф қилди.\nУшбу шеърда, жумладан, шундай сатрлар бор:\nБиз фаришта демайман, тўғри,\nКурмаги йўқ гуруч қайда бор.\nФақат ҳамма каззобу, ўғри,\nЎзбек деганингиз ғирт бекор.\nУнинг айби, меҳнатдан қочмас,\nОғир демас бирон юмушни.\nҚанча лойга ботиринг, илло,\nРанги ўчмас олтин, кумушнинг!\nҚуйида Малика Салимованинг ўзи ўқиган "52 ватандош хотирасига" номли шеърни тинглашингиз мумкин:\nМалика Салимова сўнгги йиллар ичида ёзган шеърлари Facebook тармоғида севиб ўқилаётган шоирадир.\n53 яшар Малика Салимова Тошкентда туғилган.\nҲозирги Жаҳон тиллари университетининг Рус тили филологияси факультетини тамомлаган, олий маълумотли ўқитувчи.\nОилали, 4 фарзанднинг онаси. Шу кунда ҳеч қаерда ишламайди.\nАсосий машғулоти - унинг ўз тили билан айтганда - ижод қилиш ва шеърларини ижтимоий тармоқларда улашиш билан ўтмоқда.


Акмал Саидов: "Конгресс Ўзбекистон маданий меросига бефарқ бўлмаган инсонларни бирлаштирди" - Darakchi\nАкмал Саидов: "Конгресс Ўзбекистон маданий меросига бефарқ бўлмаган инсонларни бирлаштирди"\nМАДАНИЯТ 23.08.2019, 16:34\nЎзбекистон маданий меросини ўрганиш, асраш ва тарғиб этиш бўйича Бутунжаҳон жамиятининг III халқаро Конгресси фаолиятининг иккинчи кунида маданий меросни ўрганиш, сақлаш ва оммалаштириш режаларига бағишланган Президиум йиғилиши бўлиб ўтди. Уни "Ўзбекистон маданий мероси жаҳон тўпламларида" лойиҳасининг таҳрир кенгаши раиси Акмал Саидов очиб берди ва :\n- Тошкент Халқаро маданий алоқаларни мустаҳкамлаш маркази сифатида учинчи марта ўтказилаётган Конгресс орқали яна бир бора майдонга чиқди. Қувончли томони шундаки, олдинги йилларда илгари сурилган ғоя ва таклифлар бугунги кунда ҳаётда ўз ифодасини топмоқда. Хусусан Ўзбекистон маданий меросини ўрганиш, сақлаш ва оммалаштириш Бутунжаҳон жамияти куни кеча Парижда нодавлат нотижорат ташкилот сифатида расман рўйхатдан ўтказилди ва бу Жамиятга дунёнинг 50 дан ортиқ давлатлари ва 3000 дан ортиқ таниқли олимлар аъзо бўлди. Яъни мазкур Жамият Ўзбекистоннинг маданий меросимизга бефарқ бўлмаган барча дўстларини бир мақсад атрофида бирлаштирди.\nШу ўринда таъкидлаш жоизки, Конгресснинг қамров доираси йилдан-йилга кенгайиб бормоқда. Ўйлайманки, бундан буён ҳам Ўзбекистоннинг тарихий илдизи асрларга таралган табаррук замини жаҳондаги илм аҳлларини оҳанрабодек ўзига тортаверади ва Жамият раҳнамолигида бутун дунёда "Ўзбекистон маданияти дунё тўпламларида" китоб жамланмалари чоп этилади.\nМаълумки, ҳозиргача дунёда ягона бўлган китоб-жамланмаларнинг 20 дан ошиқ томлари нашр қилинган. Ишонамизки, бу манбалар дунё илм-фани ривожига муҳим ҳисса бўлиб қўшилади, турли халқлар ва маданиятлар ўртасидаги ҳамдўстлик ришталарини мустаҳкамлайди. Шунингдек олим ва тадқиқотчиларни янги тадқиқотлар ва кашфиётлар сари руҳлантираверади.


Bosh sahifa / Yangiliklar / Мобил алоқа антенналари инсон саломатлиги учун зарарлими?\nМобил алоқа антенналари инсон саломатлиги учун зарарлими?\nЖаҳон мобиль конгресси – 2016 анжумани чоғида Huawei компанияси томонидан 2025 йилга қадар жаҳонда интернет тармоғига уланган мобил қурилмалар сони 100 миллиардга етиши тўғрисида маълумот берилган эди. Бу қурилмалар сайёрамиз аҳолисига ўзаро алоқа ўрнатиш, ахборот алмашишларига хизмат қилмоқда. Мазкур қурилмаларни ўзаро алоқа тармоғига улаш учун мобил алоқа станциялари зарур. Кўча-кўйда, бино томларида ўрнатилган алоқа антенналарини кўп кўрамиз. Маълумотларга кўра, бугунги кунда ер юзида 1,4 миллион дона шундай алоқа антеннаси мавжуд. Ўзбекистон Республикаси Ахборот технологиялари ва коммуникацияларини ривожлантириш вазирлиги маълумотларига кўра, Ўзбекистонда бугунги кунда 18000га яқин мобил алоқа антенналари ўрнатилган.\nМобил алоқа операторлари муайян ҳудудда мобил алоқани яхшилаш учун антенна ўрнатмоқчи бўлса, шу ерлик аҳоли томонидан қаттиқ қаршиликка дуч келиш ҳолатлари кўзга ташланади. Одамлар ўзлари истиқомат қилаётган ёки фаолият кўрсатаётган бино томига ўрнатилган мобиль алоқа антеннаси гўёки уларнинг саломатлигига салбий таъсир кўрсатиши тўғрисида исботини топмаган далиллар келтиришади. Жумладан, бу борада аҳоли ўртасида ўтказилган сўровларда иштирокчиларнинг 40 фоизи бу антенналарнинг юрак-қон томир, асаб ва қон босими касалликларини келтириб чиқаришига ишонишларини билдиришган. Санитария-эпидемиология назорати маркази ўтказган сўровларда иштирокчилар мобил антенналарнинг касаллик тарқатувчи эканини интернетдан ўқиганликларини маълум қилишган. Чиндан ҳам, бу антенналар ўзларидан зарарли тўлқинлар ажратиб чиқарадими?\nМаълум бўлишича, 2001 йилдан бошлаб жаҳон давлатларида мобил алоқа тўлқинларининг инсон саломатлиги ва атроф-муҳитга салбий таъсири хусусида илмий-тадқиқот изланишлари олиб борилади. Айни пайтгача мобил алоқа операторлари томонидан ўрнатилган алоқа антенналарининг инсон ёки табиатга зарари илмий жиҳатдан исбот қилинмаган. 2011 йилда Бутунжаҳон Соғлиқни сақлаш ташкилоти томонидан эълон қилинган баёнотда ҳам электромагнит майдони, жумладан, база станциялари ва мобил телефонларидан таралаётган тўлқинларнинг инсон саломатлигига таъсири ўз исботини топмагани қайд этилган.\nМобил алоқа антенналари фаолияти «Аҳоли пунктларида радиотехника объектларини ўрнатиш ва улардан фойдаланишнинг санитария қоидалари ва меъёрлари», «Радиочастоталарнинг электромагнит майдони манбаалари билан ишлашда санитария нормалари ва қоидалари» каби меъёрий ҳужжатлар асосида назорат қилинади. Мутахассиснинг фикрича, бугунгача радиотехника воситаларидан тарқалаётган нурларнинг санитария зарарлари аниқланмаган.\nМутахассисларнинг айтишича, ҳар бир ўрнатиладиган алоқа станциясининг ўрнатиш ҳудуди, унинг ишлаш салоҳияти тўлиқ назорат остига олинади. Жумладан, юқорида қайд этилган меъёрий ҳужжатлар асосида, бу антенналарнинг ишлаш қуввати мамлакатимизда 2,5 мкВт/см2.дан ошмайди. Бу жаҳондаги энг паст кўрсаткич ҳисобланади. Мисол учун, Исроил давлатида бу кўрсаткич 400 мкВт/см2.гача етади. АҚШ, Скандинавия мамлакатларида 100 мкВт/см², Россия, Қозоғистон, Тожикистон, Беларусь, Қирғизистонда 10 мкВт/см². Яъни, бизда антенналарнинг зарарли тўлқин чиқариши ҳақидаги исботини топмаган илмий қарашлар ҳам ҳисобга олиниб, ҳар эҳтимолга қарши улардан энг паст қувватда фойдаланиш давлат томонидан белгилаб берилган. Одамлар мобил алоқа операторларининг антенналаридан қўрқмасликлари зарур. Аксинча, аҳоли бу турдаги антенналарнинг маҳалла ва биноларда, уларга яқин ҳудудда жойлаштирилишидан хурсанд бўлишлари лозим. Боиси, уларга яқинроқ бўлиш алоқа сифатини таъминлайди ва телефондан зарарланиш хавфини камайтиради. Мобил алоқа воситаси алоқа антеннаси билан алоқа ўрнатишда зўриқадиган, антенна топишга қийналадиган бўлса, ўзидан зарарли нур тарқата бошлайди. Агар қидирадиган бўлсак, атрофимиздан юзлаб зарарли воситалар ва омилларни топиш мумкин. Жумладан, мутахассисининг фикрича, оддий микротўлқинли печнинг инсон саломатлиги учун зарари ахборот технологиялари воситалариникидан бир неча маротаба юқори.\nХулоса қилиб айтиш мумкинки, инсоният ҳеч бир ихтирони осонликча қабул қилмаган. Ҳар бир технологияга кўникиш ва уни ўрганиш учун вақт талаб этилади.\nЎзбекистон Республикаси Ахборотлаштириш ва телекоммуникациялар\nсоҳасида назорат бўйича давлат инспекцияси\nБухоро вилояти ҳудудий инспекцияси\nбўлим инспектори Ў.Турсунов\nOrqaga Chop Etish 235 | 14-03-2019


«Мушкулимизга чора излаб ҳамма эшикни қоқибмиз-у, Худойимнинг эшигини қоқмабмиз» (ҳаётий воқеа) | Azon.uz - Ахборот-таҳлилий портал\n«Мушкулимизга чора излаб ҳамма эшикни қоқибмиз-у, Худойимнинг эшигини қоқмабмиз» (ҳаётий воқеа)\n1597 11:00 26.06.2019\nУйланганимга етти йилдан ошган бўлса-да, ҳамон фарзандимиз йўқ эди. Фарзандли бўлиш илинжида эр-хотин малакали мутахассислар кўригидан ўтдик, чет элларда муолажа олдик. Қаерда бепуштлик муаммоси билан шуғулланувчи доктор борлигини эшитсам, ўша ондаёқ унинг олдига ошиқардим. Ахири фарзанд кўриш ҳақидаги ўйлар мени чарчатди. Кундан-кунга ич-этимни еб, асабийлашардим, ҳар нимадан жаҳлим чиқарди. Атрофдагиларнинг саволлари ҳам мени баттар эзарди.\nБир кун масжиддан пешин намозини ўқиб қайтаётиб, йўлни кесиб ўтишга қийналаётган кўзи ожиз отахонни кўриб қолдим. Югуриб ёнига бордим. Қўлидан ушлаб, йўлнинг нариги томонига ўтказиб қўйдим. Ҳаққимга дуо қилди. Хайрлашмоқчи бўлганимда отахон: - Болам, уйланганмисан? - деб қолди. - Ҳа. - Болаларинг борми? - Ҳали фарзандим йўқ...\nОтахон гапириш оҳангимдан ниманидир билгандай бўлди, шекилли: - Ўғлим, сиқилма, сабрли бўл! Мен ҳам узоқ йиллар фарзанд кўрмадим. Худога шукр, ҳозир еттита болам бор. Ўғлим, фарз намозни ўқиганингдан сўнг: “Эй Роббим, мени ёлғиз ташлаб қўйма, Сен, Ўзинг ворисларнинг энг яхшисисан” (Анбиё, 89) оятини ўқиб, ихлос билан дуо қил, Яратган – меҳрибон Зот, сени ҳам насибасиз қолдирмайди, инша Аллоҳ! - деди.\nҚувончдан кўзларим ёшланди. Отахонга миннатдорлик билдириб, уйга шошдим. Воқеани аёлимга айтиб бердим. Аёлим эса, узоқ ўйланиб қолди ва: “Мушкулимизга чора излаб, ҳамма эшикни қоқибмиз-у, лекин, энг асосий эшик, Худойимнинг эшигини қоқмабмиз! Шунчалар хатокор бўламизми?!” деди. Шу кундан бошлаб, иккимиз Аллоҳга ихлос ила дуолар, илтижолар қилдик. Тунлари улуғ неъмати - фарзанд билан сийлашини сўраб, нафл намозлар ўқиб, астойдил дуолар қилдик.\nШукр, Роббимиз хатоларимизни кечириб, бизни ҳам қиз фарзанд билан сийлади. Биз яна тинмай дуо қилардик:\nرَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَاما ً\nРоббанаа ҳабланаа мин азважинаа ва зуррийятинаа қуррота аъйунин важаъалнаа лил муттақийна имамаа. Маъноси: “Эй Роббимиз, Ўзинг бизга жуфти ҳалолларимиздан ва зурриётларимиздан кўзимиз қувонадиган нарса ҳадя эт ҳамда бизларни тақводорларга йўлбошчи эт”.\n«Мендан кейин ҳам уйни бузманглар...»\n1110 22:00 06.10.2019\n828 22:00 26.07.2019\n2469 00:20 13.07.2019\n2454 00:12 11.07.2019\nФарзанд тарбиясида тарқалган баъзи хатолар\n1163 18:00 05.07.2019


18 апрел куни Ўзбекистонда кутилаётган об-ҳаво маълумоти - Zamin.uz\n18:05 / 17.04.2021\nГидрометеорология хизмати маркази эртага, 18 апрел куни қандай об-ҳаво кутилаётганини маълум қилди.\nТошкент шаҳрида ҳаво ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 12-14 даража илиқ, кундузи 22-24 даража иссиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 10-15 даража илиқ, кундузи 25-30 даража иссиқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 10-15 даража илиқ, кундузи 25-30 даража иссиқ бўлади.\nТошкент, Сирдарё, Жиззах ва Самарқанд вилоятларида ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 9-14 даража илиқ, кундузи 22-27 даража иссиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 12-17 даража илиқ, кундузи 23-28 даража иссиқ бўлади.\nАндижон, Наманган ва Фарғона вилоятларида ҳаво ўзгариб туради, баъзи жойларда бироз ёмғир ёғиши, момақалдироқ бўлиши мумкин. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 10-15 даража илиқ, кундузи 20-25 даража иссиқ бўлади.\nРеспубликанинг тоғли ҳудудларида ҳаво ўзгариб туради, тоғолди ва тоғли ҳудудларда баъзи жойларда ёмғир ёғиши, момақалдироқ бўлиши мумкин. Тошкент ва Наманган вилоятларида 2000 метрдан юқорида қор кўчиши хавфи бор. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 4-9 даража, кундузи 14-19 даража илиқ бўлади. “Замин” янгиликларини “Facebook”да кузатиб боринг\nЯнгиликлар » Ўзбекистон » 18 апрел куни Ўзбекистонда кутилаётган об-ҳаво маълумоти


«Ливерпул» ўйинчиси ўлим қаршисида қолганда футболни унутганини тан олди\n«Ливерпул» ўйинчиси ўлим қаршисида қолганда футболни...\n24.03.2019 18:00 0 145\n«Ливерпуль» клуби ва Голландия терма жамоаси ҳимоячиси Виргил ван Дейк 7 йил аввал бошдан кечирган касалликлари ҳақида гапириб берди. Голландиялик футболчига аппендицит, перитонит ва буйрак инфекцияси ташхислари қўйилганди.\n«Мен ўлим билан юзма-юз келганман, бу даҳшатли тажриба бўлганди. Умримда биринчи бор футбол ҳеч нарсани англатмай қўйганди.\nОнам билан худога ёлворар эдик ва ростини айтсам, ҳар хил сценарийларни муҳокама қилардик.\nАгар касалхонада вафот этадиган бўлсам, пулларим онамга ўтарди. Бу масалани ҳеч ким муҳокама қилишни истамасди, аммо вазият шуни тақозо қиларди. Чунки ўшанда ўлиш эҳтимолим бор эди.\nМен тўшакда қандай ётганимни эслайман. Кўришим мумкин бўлган нарсалар фақат танамдаги трубка ва симлар эди.\nТанам синиб кетганди. Мен ҳеч нарсага қодир эмасдим. Миямга ёмон ҳаёллар келарди», –дейди ван Дейк.


Макканинг сири « Ўзбекистон Халқ Ҳаракати\n10 June 2016 - 9:05\nМиср Миллий тадқиқот маркази доктори Абд Ал-Босит Ал-Саид билан суҳбатдан парчалар. Ал-Мажд ТВ (Саудия Арабистони) 16 январ, 2005 йил.\n– Макканинг марказда жойлашгани илмий назардан исботланган. Қандай қилиб? Улар коинот ҳудудига чиқишди ва ернинг суратини олдилар, кўрдиларки қора ва муаллақ осилиб турган бир шар. Шунда бирлари дедики: “Ер қора муаллақ осилиб турган бир шар – ким осди уни?”\n– Ким шундай деган?\n– Нил Армстронг. Аслида Армстронг айтмоқчи бўлган нарса: Буни осган Аллоҳ эканлигидир.\nЕрнинг радиация тарқатишини кашф эттилар ва бу ҳақда интернетда ёздилар. Ёзилган хабар 21 кун очиқ ҳолда турди, кейин эса уни олиб ташладилар.\n– Нега олиб ташладилар?\n– Бундай қилишларининг бир сабаби бор эди…\n– Демак айтиш мумкинки, ушбу маълумотнинг тарқалишини олдини олиш муҳум бўлган.\n– Бу жуд ҳам муҳум бўлган, чунки Каъбанинг (Макканинг)… ўзидан радиация тарқатаётганини айтдилар. Бу радиация қисқа тўлқинлардир.\nБу радиацияни кашф қилганларида уни катталаштириб кўрдилар, ва унинг Маккадан, янада аниқроғи Каъбадан тарқалаётганини аниқладилар.\n– Ё Раббим!\n– Бу радиациянинг бир таъсири борми?\n– Бу радиациянинг чексиз эканлигини аниқладилар. Улар марсга етиб, суратга ола бошладилар ва радиациянинг янада узоққа давом этганини кўрдилар. Улар дедиларки, тўлқин узунлиги бизга маълум… ёки тўғрироғи, тўлқин узунлигининг қисқалиги бизга маълум… Бу нурланиш алоҳида хусусиятга эга эди: У чексиз ва менимча сабаб шуки, бу нурланиш Каъба (зоҳирий бўлган) ва илоҳий Аршдаги Каъбани (ботиний) бир-бирига боғлайди.\nТасаввур қилинг, сиз шимолий қутбдасиз ва мен Жанубий қутбдаман – ўртамизда магнит майдони деб аталувчи бир қисм бор. Агар шу ерга компас ўрнатсак, компас кўрсаткичи ҳаракатланмайди.\n– Яъни, ҳар икки тараф учун тортиш кучи тенг бўлади демоқчисиз?\n– Ҳа, ва айнан шунинг учун нол магнетизм ҳудуди деб аталади, чунки магнетик кучнинг ҳеч қандай таъсири йўқ у ерда.\nШунинг учун кимдир Маккага борса ёки у ерда яшаса, у узоқроқ умр кўради, саломатлиги яхшироқ бўлади ва ернинг тортиш кучи таъсирига камроқ учрайди. Шу сабабдан Каъбани айланиб, тавоф қилганингизда, сиз қувватга тўласиз.\n– Ҳа, ҳақиқтдан шундай. Бу илмий ҳақиқатдир…\nЧунки сенга таъсир қилувчи ернинг магнетик ҳудудидан узоқдасан.\nЎтказилган тадқиқотларга кўра, Маккадаги қора базалт тошлари дунёдаги энг қадимий тошлардир. Ҳақиқитдан шундай.\n– Энг қадимий тошлар?\n– Бу илмий нуқтаи назардан исботланганми?\n– Бу илмий исботланган ва олиб борилган тадқиқот натижалари эълон қилинган.\n– Улар базалт тошларини Маккадан олдилар…\n– Базалт тошларини Маккадан олдилар ва тошлар шаклланган ерларни тадқиқ қилдилар.\nБритания музейида Каъбадан келтирилган уч дона қора тош бўлаги бор… ва улар бу тошнинг бизнинг қуёш тизимимизга оид эмаслигини айтдилар.


“Ўзбекистон замонавий тенденциялар билан бирга, тарихнинг бебаҳо тажрибасига таянмоқда” - Халқ сўзи\n10:55 06 Ноябрь 2019 Жамият\nДелегация раҳбари — Франция халқаро ҳамжиҳатлик ва таълим ассоциацияси президенти Алан Паеннинг ушбу сафардан кўзланган мақсад, Ўзбекистонда олган таассуротлари, ҳамкорлик истиқболлари ҳақидаги фикр-мулоҳазаларини ёзиб олдик.\n— Ўзбекистон — Шарқ юраги, — дейди у. — Бу ерга илк бор келишимиз. Ташрифимиздан мақсад таълим, маданият, адабиёт, экология соҳаларида ҳамкорлик алоқаларини янада ривожлантириш, икки давлат ёшлари ўртасидаги дўстлик ришталарини янада мустаҳкамлашдир.\nТашкилотимиз 2009 йил ташкил топган бўлиб, дунёда миллатлараро тотувликни таъминлаш, ҳамжиҳатликни кучайтириш, тараққиётга асос бўлаётган таълим тизимидаги энг афзал жиҳатларни ўрганади.\nБугунги кунда Францияда ҳам кенг миқёсли ислоҳотлар олиб борилмоқда. Шу билан бирга, жамиятимизда, жаҳоннинг кўпгина мамлакатларида кузатилаётган ҳолат — миллий урф-одатлардан узоқлашиш ҳам юз беряпти. Ташкилотимиз француз ёшлари билан биргаликда қадриятларни қайта тиклаш, ривожлантиришга ҳаракат қиляпти.\nЎзбекистон миллий тараққиётининг янги даврида замонавий тенденциялар билан бирга, асрлар оша яшаб келаётган анъаналар, тарихнинг бебаҳо тажрибасига таянаётганини бутун дунё эътироф этмоқда. Шунингдек, юртингизда ёшларга эртанги куннинг ҳал қилувчи кучи сифатида катта имкониятлар яратилаётир.\nТашрифимиз давомида Ўзбекистон ёшлар иттифоқи фаолияти билан танишиш асносида бунга яна бир бор амин бўлдик. Ушбу ташкилот томонидан амалга оширилаётган лойиҳалар замонавий билим ва кўникмаларга эга, мамлакатингиз тараққиётига муносиб ҳисса қўшадиган серғайрат ёшларни камолга етказишга катта туртки бўлишига ишончимиз янада ортди.\nСафаримиз давомида Самарқанд ва Бухорода ҳам бўлдик. Қадимий ҳамда навқирон ушбу шаҳарлар ҳайратланарли ва мафтункор. Ўзбекистоннинг туризм имкониятларига ҳавас қилса арзийди.\nБугунги кунда бир неча лойиҳалар устида ишламоқдамиз.Улардан бири экотуризм бўйича, “Атроф-муҳитни ҳимоя қилиш ва пластик ифлосланишни камайтириш учун нима қилиш керак?” мавзусига бағишланган. Француз ва ўзбек ёшлари мазкур лойиҳа юзасидан аниқ дастурни ишлаб чиқмоқдалар. Бундан ташқари, ҳамкорликда саноат соҳаси, тадбиркорлик, ҳунармандчилик, қолаверса, миллий қадриятларни асраб-авайлашга бағишланган халқаро конференциялар, илмий-амалий анжуманлар, семинар-тренинглар ташкил этиш, фикр-мулоҳаза алмашиш ниятимиз ҳам бор. Бунда бир гуруҳ ўзбек ва француз ёшлари икки давлатга ташриф буюриб, халқаро тажрибаларни бевосита ўзининг иштирокида ўрганади.\nКелгуси йил кузда юртингизга яна бир бор келишни режалаштирганмиз. Ўшанда яна янги лойиҳалар ҳақида батафсил маълумот берамиз. Асосийси, ўзбек ва француз ёшлари ўртасидаги ҳамкорлик ва дўстлик алоқалари ҳамиша мустаҳкам бўлишига ишонамиз.


Европада Toyota C-HR кроссовери савдога чиқарилади\n19:01 / 06.09.2016\nЕвропалик дилерлар Тойота фирмасининг ихчам SUV моделига буюртмаларни қабул қила бошлади.\nC-HR савдолари жорий йилнинг октябрь-ноябрь ойларида бошланиши кутилмоқда. Шунга қарамай, айрим мамлакатларда янги модел учун нархлар аллақачон эълон қилинган. Хусусан, Британияда кроссовернинг нархи 20 995 фунт стерлингга баҳоланган. Нидерландияда Toyota C-HR 24 495 евродан бошланади.\nЯнги машинанинг Европада сотиладиган туркумларига 116 от кучига эга, 1,2 литр ҳажмли бензинда ҳаракатланадиган двигатель ўрнатилади. Харидорларга шунингдек, унинг гибрид намунаси ҳам тавсия этилади. Узатмалар қутиси сифатида 6 диапазонли «механика» ёки «автомат» таклиф этилади.\nToyota’нинг ҳайдовчисиз янги автомобили атрофдаги 200 метрни «кўриши» мумкин\n2025 йилдан кейин Toyota ва Lexus’нинг барча моделлари электрлаштирилади


Қирғизистон ва Ўзбекистон келишиб олди\nҚирғизистон ва Ўзбекистон маҳаллий ҳокимиятлари ўртасида Баткен вилоятининг Қадамжой туманидаги Чечме қишлоғи ва Сўх вилоятининг Чашма қишлоғи аҳолиси ўртасидаги можарони ҳал қилиш юзасидан олиб борилган музокаралар якунланди. Натижада икки мамлакат ҳуқуқ-тартибот идоралари томонидан ҳудудни биргаликда патрул қилиш тўғрисида қарор қабул қилинди. Бу ҳақда Қирғизистон Республикаси ҳукумати аппарати ахборот таъминоти бўлими хабар қилди.\n"Ҳодиса рўй берганидан бери Қирғизистон ҳукумати хавфсизлик чораларини кучайтирди ва жойларда зиддиятни камайтириш ва можаронинг авж олишига йўл қўймаслик учун умумий ҳаракатларни амалга оширди ва маҳаллий ҳокимият ва ҳуқуқни муҳофаза қилиш идораларига тегишли кўрсатмалар берилди. Томонлар музокараларни бугун, 1 июн куни давом еттирадилар", дейилади хабарда.\nТаъкидланганидек, ушбу қишлоқларнинг аҳолиси ўртасида жамоат тартибини сақлаш ва чегаралараро ҳамкорлик ва яхши қўшничиликни кучайтиришга қаратилган тушунтириш ишлари олиб борилмоқда. Маҳаллий аҳоли можаро жойини тарк етган.\n"Вазият нисбатан барқарорлашди", дейди ҳукумат вакили.


Эрон президенти лавозими учун 500 дан кўпроқ номзод рўйхатга олинди\n22:46 / 13.04.2017\nЭрон ички ишлар вазирлигида 19 майда Эронда бўлиб ўтадиган президентлик сайловларида иштирок этиш учун 500 дан кўпроқ киши номзод сифатида рўйхатдан ўтди. Бу ҳақда сайловларни ўтказиш штаби котиби Али Пурали маълум қилди.\nРасмий манбаларга кўра, 11 апрелда бошланган сайлов кампаниясининг фаворитлари Эрон президенти Ҳасан Руҳоний ва консерваторлардан асосий номзод Иброҳим Раисий ҳали рўйхатдан ўтмадилар. Улар буни 15 апрелгача амалга оширишлари мумкин.\n12 апрелда номзод гувоҳномасини собиқ президент Маҳмуд Аҳмадинажод олди. Бу ҳолат катта шов-шув ва кўплаб салбий фикрларга сабаб бўлди. Бундай муносабат Эроннинг раҳбари оятуллоҳ Али Ҳаменеий ўтган йил кузида Аҳмадинажодга президентлик сайловларида иштирок этишдан тийилишни тавсия қилгани билан боғлиқ. Ҳаменеийнинг фикрича, Аҳмадинажоднинг сайловларда иштирок этиши "мақсад номувофиқдир" ва Эрон жамиятини иккита қарама-қарши томонга бўлаклайди.\nЭроннинг сайловлар ҳақидаги қонунида президентликка номзод "келиб чиқиши ва фуқаролиги бўйича эронлик, ўз обрўсига эга диний ёки сиёсий арбоб, масъулиятли, олиҳиммат, ислом инқилоби тамойилларига ва расмий динга амал қилувчи, яхши номга эга бўлиши кераклиги" белгилаб қўйилган. Номзодлар орасида 13 аёл ҳам бор.\nНомзодларни рўйхатга олиш 11 апрелда бошланди ва 5 кун давом этади. Сўнгра олий шиа мусулмонлари вакиллари ва ислом ҳуқуқшунослари номзодлар орасида қатъий танлов ўтказади. Амалиётнинг кўрсатишича, улар номзодлардан аксарият қисмини рад этади ва энг муносибларини қолдиради. Натижада рўйхатда 10 нафардан кўп бўлмаган номзод қолади.\nЭрон президентлик сайловлари номзод


15 июль, 2019, 23:29 3864\nТеглар:Бектемир Мелиқўзиев | Интервью | Профессионал бокс\nЎзгача боксчимиз Бектемир Мелиқўзиев билан сухбат.\nБектемир Мелиқўзиев бу боксчи ортиқча таърифга мухтож эмас. Чунки, нафақат юртдошларимиз балки, бутун ҳаваскор бокс оламидагилар ҳамюртимиз ҳақида яхши билишади. Бу ёғига эса, океан ортида ҳам уни тез орада яхшилаб таниб олишларига ишончимиз комил. Сабаби, профессионал боксда дастлабки жангини ўтказган юртдошимиз илк уринишидаёқ рақибини нокаутга учратиб, профессионал боксда ўз тарихини ёзишни бошлади. Қолаверса, унинг салохиятига шубҳамиз йўқ. Ҳозирда, АҚШда машғулотлар олиб бораётган истеъдодли чармқўлқоп устамиз билан боғланиб, сухбат қурдик.\nБектемир Мелиқўзиев 1996 йил 8 апрелда Фарғона вилояти, Фурқат туманида таваллуд топган. Ҳар икки қўлида бир хил ҳаракат қила олади. Биринчи мураббийи, Маъруф Аҳмедов. Ўсмирлар ўртасида Олимпиада ва Жаҳон чемпиони. Катталар ўртасида Олимпиада ва Жаҳон чемпионати вице-чемпиони. Икки карра Осиё чемпиони. Профессионал боксда битта жанг ва нокаутли ғалаба.\n“BEK BULLY” нинг тарихи қандай эди?\n- Бектемир аввало, профидаги дебют ғалабангиз билан сайтимиз номидан муборакбод этамиз!\n- Ассалому алайкум. Катта рахмат. Яратганга шукр, биринчи жангимда ҳам ғалаба қозондим. Қўллаб-қувватлаган юртдошларимга ўз миннатдорчилигимни билдираман.\n- Маълумки, АҚШда Исроил Мадримов билан бирга машғулотларда иштирок этаяпсиз. Турар жойинглар ҳам бир жойдами яъни бир хонада истиқомат қилаяпсизларми?\n- Йўқ. Яна бир шеригим Санжар Турсунов билан хонадошман.\n- "BEK Bully" яъни “Дахшатли Бек” таърифи, қандай пайдо бўлди?\n- Дастлаб, бу ерда мураббийлар томонидан менга нисбатан бироз ишончсизлик бор эди. Кейин машғулотлар жараёнидаги ҳаракатларимни кўриб, зарба кучимни хис қилгандан сўнг, мураббийлар жуда дахшатли зарбанг бор экан деб айтиб ўтишди. Қолаверса, Шаҳрам акам ҳам бу номни берилишига сабабчи бўлган.\n- Одатда, Исроил Мадримов ва Муроджон Аҳмадалиевларнинг "Мир Бокса" билан шартномасида мураббий Тўлқин Қиличевнинг жангларга ташрифи борасида бандлар бор. Сизнинг шартномангизда Маъруф Аҳмедов борасида ҳам борми бундай имконият?\n- Ҳозирча, бундай бандлар йўқ. Лекин энди келдим. Яхши ўрнашиб олиб, яна бир нечта жанг ўтказганимдан кейин, албатта мураббийим Маъруф акани ҳам жангларимда бевосита шу ерда бўлиши учун ҳаракат қиламан. Албатта, бундай ниятим бор.\nАрлен Лопесни нега мағлубиятга учрата олмаганди?\n- Рио Олимпиадасидан сўнг, дадангиз билан кўришганимда, кумуш медаль олганингиздан кўнгли бироз тўлмагандек туюлганди?\n- Тўғриси, менга билдирмаган. Хурсандчилик билан кутиб олган. Биз учун чемпионсан деб, қўллаб-қувватлаган.\n- Одатда, сиз учун кубалик Арлен Лопес жуда ноқулай рақиб бўлган. Нахотки, унинг жигарига бирорта кучли зарбангизни йўллай олмаган бўлсангиз? Ёки унинг зарба кўтариш қобилияти ҳам бор эдими?\n- Арлен Лопес ҳам жуда тажрибали боксчи эди. Албатта, ҳаракат қилганман. У ҳам мени жанг олиб боришимни етарлича ўрганган, қайси зарбаларни кучли йўллашимни билиб, имкон қадар ҳимояни мустаҳкам қилган эди. Қолаверса, зарба кўтара олиш қобиляти ҳам бор эди.\n- Шахсан мен у билан очиқ жанг қилганингиз хато бўлганини тахмин қиламан. Чунки, кейинчалик Исроил Мадримов ўзининг мустаҳкам ҳимояси ва қарши хужумдаги ҳаракати билан унга хеч қандай имконият қолдирмади. Фикримга қўшиласизми?\n- Фикрингизга қўшиламан. У билан финаллардаги босим ҳам халақит берганди. Бироз шошқалоқлик ҳам қилганман. Албатта, ажойиб ҳимоя ва чалғитувчи зарбалар билан Исроил Мадримов уни мағлубиятга учратган. Бундан жуда хурсанд бўлганман.\nФазлиддин Мелибоевнинг сирини ошкор қилиб қўйдими?\n- Орада сиз ҳақингизда жуда кўп гап-сўзлар бўлди. Яъни жиддий жароҳат олибди, умуртқа поғонасида касаллик бор экан деган, миш-мишлар қулоққа чалинди. Шукрки, яна сиз боксдасиз. Аслида, узоқ танаффусга нима сабаб бўлганди?\n- Дархақиқат, умуртқа поғонамдан жароҳат олгандим. Узоқ муддатли танаффусга шу сабаб бўлди. Чунки, бу вақт мобайнида даволандим. Яратганга шукр. Мана яна боксга қайтдим.\n- Фазлиддин Мелибоев адашмасам яқин дўстингиз, қариндошингиз бўлади. Ҳозирда у 69 кг да фаолият юритяпти. Унинг Бобо-Усмон Ботуров ҳамда Иқболжон Холдоровлар билан рақобатдаги имконияти қандай деб ўйлайсиз?\n- Шубҳасиз, Иқболжон Холдоров ва Бобо-Усмон Ботуровлар жуда кучли ва ўзига хос боксчилар. Улар билан кўп мусобақаларда бирга бўлганман. Уларнинг салохиятини яхши биламан. Лекин Фазлиддин Мелибоевнинг ҳам улардан қолишадиган жойи йўқ. Албатта, жиддий рақобат кўрсатишга қодир. Яна бир янгиликни айтиб қўймоқчиман. Фазлиддин ҳам яқин орада профессионал боксга қадам қўйиши кутилмоқда. Насиб қилса, Мелибоевни ҳам профи рингда кўришингларга оз муддат қолди.\nБектемирнинг рекордини ким такрорлаганди?\n- Сиздан сўнг, ўсмирлар Олимпиадаси ҳамда ёшлар ўртасидаги Жаҳон чемпионатини ютиб, рекордингизни такрорлаган боксчимизни биласизми?\n- Биламан албатта. Укамиз Абдумалик Халаков ушбу натижани қайд этган. Жуда истеъдодли, келажакда ажойиб натижаларни кўрсатишга қодир деб ўйлайман. Ҳар бир, ёш боксчиларимиз натижамни такрорлашини чин кўнгилдан истайман.\n- Ҳаваскор боксда ҳам фаолиятингизни давом эттирасизми. Одинда жаҳон чемпионати, Олимпиада ўйинлари кутиб турибди?\n- Ушбу йўналишда ҳам фаолиятимни давом эттираман. Насиб қилса, олдимизда турган Олимпиадада иштирок этиб, юртимиз шаънини муносиб ҳимоя қилишга ҳаракат қиламан.\n- Козим Мардонов, Дилшод Рўзметов, Хуршид Абдуллаев... Нега санаганимни биласизми?\n- Албатта. Вазн тоифамда кўзга кўринган боксчилар. Барчасига омад тилайман. Юксак натижалар қайд этишига тилакдошман.\n- Биласизми, сизни яқиндан таниганлар, кўпроқ маълумотга эга бўлган инсонлар, бундай жисмоний холатингизни нимага йўйишади? Бектемир асли темирчилар авлодидан ота-бобосига тортган дейишади.\n- Тўғри, буни бизни яқиндан таниганлар яхши билишади. Темирчи, ҳунармандлар авлодиданман. Бу хунар бизга авлоддан-авлодга ўтиб келган. Ўзига хос мерос ҳисобланади. Исмим ҳам бекорга Бектемир эмас.\nРафаэль Надалга мухлислик қиладими?\nЭнди блиц саволлар билан мурожаат қиламан. Спортчилардан бирини танлашингиз керак бўлади...\n- Майк Тайсон ёки Мухаммад Али?\n- Криштиану Роналду ёки Лионель Месси?\n- Хабиб Нурмагоммедов ёки Конор Макрегор?\n- Албатта, Хабиб Нурмагоммедов.\n- Новак Жокович ёки Рожер Федерер?\n- Тўғриси, Рафаэль Надаль ёқади. Майли, Жокович бўлақолсин.\n- Мухаммад Салох ёки Неймар?\n- Мухаммад Салох.\n- Флойд Мейвезер ёки Менни Пакьяо?\n- Мария Шарапова ёки Эжени Бушар?\n- Шаҳрам Ғиёсов ёки Шоҳжахон Эргашев?\n- Шаҳрам Ғиёсов\nИнтервьюнинг тўлиқ ҳамда видео тарзидаги вариантини тез кунда сайтимизнинг YouTube даги каналида томоша қилишингиз мумкин!


Рамазоннинг охирги ўнкунлиги ва Қадр кечаси - Fitrat.uz\nБош саҳифа / Мақолалар / Рамазоннинг охирги ўнкунлиги ва Қадр кечаси\nРамазоннинг охирги ўнкунлиги ва Қадр кечаси\nIyun 18, 2017\tРамазоннинг охирги ўнкунлиги ва Қадр кечасиda fikr bildirishni o'chirish 921 Кўришлар\n“Рамазон ойи – унда одамларга ҳидоят ҳамда ҳидояту фурқондан иборат очиқ – ойдин ҳужжатлар бўлиб, Қуръон нозил қилинган. Сизлардан ким бу ойда ҳозир бўлса, рўзасини тутсин” (Бақара сураси 185-оят) деган Аллоҳ Таолога беҳисоб ҳамду санолар бўлсин!\n“Сизга муборак Рамазон ойи келди. Аллоҳ азза ва жалла сизга унинг рўзасини тутишни фарз қилди. Унда осмонларнинг эшиклари очилур. Унда жаҳаннамнинг эшиклари ёпилур. Унда ўзбошимча шайтонлар кишанланур. Унда Аллоҳнинг бир кечаси бўлиб, у минг кечадан яхшидир. Ким у кечанинг яхшилигидан маҳрум бўлса, батаҳқиқ, маҳрум бўлибди” (Насоий, Байҳақий) деган суюклигимиз Муҳаммад солаллоҳу алайҳи васалламга салоту дурудлар, саломларимиз бўлсин!\nУлуғ кунлардамиз – муборак Рамазоннинг охирги кунларида. Бу кунлар бошқаларидан ажралиб туради. Нимаси билан?\nБиринчидан, Расули Акрам соллаллоҳу алайҳи васаллам бу кунларда бошқаларига қараганда янада кўпроқ шижоат кўрсатардилар.\nИккинчидан, Расулуллоҳ соллаллоҳу алайҳи васаллам Рамазоннинг ушбу тунларини ибодатда ўтказардилар.\nОиша розияллоҳу анҳудан ривоят қилинади: “Набий соллаллоҳу алайҳи васаллам қачон (охирги) ўнкунлик кирса, изорларини маҳкам боғлаб, кечани бедор ўтказар ва аҳлларини уйғотар эдилар” (Бухорий).\nКелинг, азизлар, Расулуллоҳ (соллаллоҳу алайҳи васаллам)нинг суннатларига эргашиб, бу ғанимат дамларнинг кунларинию, тунларини беҳуда ўтказмайлик, ахир, ҳақиқатда уларда жуда кўплаб ажр – савоблар бор.\nБу ўнкунликнинг аҳамияти яна шундаки, бунда Лайлатул Қадр кечаси бор. Аллоҳ Таоло бу кечани “минг ойдан яхшироқ” деб атайди. Бу кечанинг фазилати қуйидагилардир:\n– бу кечада Қуръони Карим нозил бўлган;\n– Аллоҳ Таоло бу кечада барча ишлар ҳал қилинишини марҳамат қилган. Бу кечада инсониятнинг кейинги йил учун тақдири белгиланади. Яшайдиганлар ва бу дунёни тарк этадиганларнинг исми битилади, ким бахтлию, ким бахтсиз бўлиши, шунингдек қурғоқчилик бўладими ёки унумдорлик, буларнинг барчаси ёзиб қўйилади. Бу йил учун Аллоҳ нима бўлишини амр қилса, битиб қўйилади. Аллоҳ Таоло Қуръонда бундай марҳамат қилади: “Албатта, Биз уни муборак кечада нозил қилдик. Албатта, Биз огоҳлантиргувчи бўлдик. Ўша (кеча)да ҳар бир ҳикматли иш ажратилиб, ҳал қилинур. Биз томонимиздан бўлган амрга биноан. Албатта, Биз Пайғамбар юборгувчи бўлдик. Бу, Раббинг томонидан (кўрсатилган) раҳматдир. Албатта, Унинг ўзи ўта эшитувчи, ўта билувчи зотдир” (Духон сураси 3-6-оят).\nАллоҳ Таоло ушбу улуғ кеча ҳақида, шунингдек, бундай дейди: “Албатта, Биз У(Қуръон)ни Қадр кечасида туширдик. Лайлатул Қадр қандоқ нарса эканини сенга нима билдирди? Лайлатул қадр минг ойдан яхшироқдир. Унда фаришталар ва Руҳ Раббилари изни билан барча ишлар учун тушадир. У то тонг отгунча салом бўлиб турадир” (Қадр сураси 1-5-оят).\nДемак, бу кечада барчамиз учун дастурул амал бўлган, бизларни икки дунёда саодатманд бўлишимизни таъминлайдиган муқаддас Қуръон нозил бўлган. Аллоҳ Таоло “Лайлатул Қадр қандоқ нарса эканини сенга нима билдирди?” дея савол билан мурожаат қилиб, унинг нақадар аҳамиятли ва фазилатли эканлигига эътиборимизни қаратади. Фаришталар Аллоҳнинг изни билан бу кечада осмондан ерга тушадилар, уларнинг тушишида эса, албатта, яхшилик ва хайр бордир. Бу кеча минг ойдан, яъни саксон уч йилдан яхшироқ эканлиги хабар қилинмоқда. Бу кечада Аллоҳ Таоло ўз бандаларини мағфират қилади ва жазодан озод этади. Бунга эса Аллоҳнинг итоаткор қуллари сазовор бўлиши мумкин.\nҚадр кечасининг фазли саҳиҳ ҳадислардан бирида ҳам баён қилинади: Абу Ҳурайра розияллоҳу анҳудан ривоят қилинади: “Набий соллаллоҳу алайҳи васаллам: “Ким иймон билан , савоб умидида Рамазон рўзасини тутса, ўтган гуноҳлари мағфират қилинади. Ким Қадр кечасида иймон билан, савоб умидида қоим бўлса, ўтган гуноҳлари мағфират қилинади”, дедилар” (Бухорий).\nБу улуғ ва фазилатли кечадирки, уни охирги ўнкунликнинг тоқ кечаларидан қидириш лозимлиги бизга маълум қилинган. Оиша розияллоҳу анҳодан ривоят қилинади: “Расулуллоҳ соллаллоҳу алайҳи васаллам: “Қадр кечасини Рамазондаги охирги ўн кунликнинг тоқларидан изланглар”, дедилар” (Бухорий).\nАллоҳ Таоло ўз бандаларига марҳамат қилганлиги сабаб, мусулмонлар Рамазоннинг охирги кунларида ибодат қилишда янада шижоат кўрсатишлари ва собит бўлишлари учун бу кеча аниқ қачон бўлишлигини яширган. Рамазоннинг тоқ кечалари саноқли, лекин ушбу кечаларда қилинадиган амаллар учун ажру савоблар беҳисобдир. Шундай экан, азизлар, келинг, бу кунларда Аллоҳнинг зикри билан кўпроқ машғул бўлиб, Унга дуолар қилайлик. Айниқса Расулуллоҳ соллаллоҳу алайҳи васаллам Оиша розияллоҳу анҳога ўргатган дуоларини: Оиша (розияллоҳу анҳо) “Эй Расулуллоҳ соллаллоҳу алайҳи васаллам, агар Лайлатул қадр яъни қадр кечаси эканини билсам, нима деб айтаман”, деб сўрадилар, шунда Расулуллоҳ соллаллоҳу алайҳи васаллам: “Эй Раббим, Сен афв қилгувчисан ва афв қилишни яхши кўрасан. Мени афв эт” деб айт”, дедилар (Имом Термизий, Насоий, Ибн Можа).\nЁ Аллоҳ, тўғри йўлингда собитқадам қил, юзларимизни ёруғ айла!\nЁ Аллоҳ, бизни, ота – оналаримизни, яқинларимизни Жаҳаннам оловидан сақла!\nЁ Аллоҳ, бизларни, бутун мусулмонларни мағфират қил, гуноҳларимизни афв эт!\nАввалги Хурмо туфайли кўнгилсиз ҳодиса содир бўлди\nКейинги Қиблани аниқлай олмаяпсизми? Энди йўли осон


«УЙ ЭМАС, ҒУРБАТ СОТИБ ОЛДИМ» - Ўзбекистон овози газетаси\n«УЙ ЭМАС, ҒУРБАТ СОТИБ ОЛДИМ»\nГазетамизнинг жорий йил 3 июль сонида юқоридаги сарлавҳа остида танқидий мақола чоп этилган эди. Унда «DESERT OAZIS» МЧЖ томонидан Урганч шаҳри «Ёшлик» массиви, Ғалаба кўчасидаги 9 ва 10-кўп қаватли уйлар сифатсиз қурилгани, бу уйлардан квартира сотиб олган фуқаролар норозилиги баён этилганди. Қурувчилар шартнома талабларини тўлиқ бажармаганлиги, ҳатто уйлар деворлари пишиқ ғишт билан сифатли қурилиши ўрнига ғишт синиқлари, цемент парчалари ва турли қурилиш чиқиндилари билан аралаштириб қурилгани таъкидланганди.\nУшбу танқидий мақолага келган жавоб хатларини эътиборингизга ҳавола этамиз.\nЎзбекистон Республикаси қурилиш вазирлиги жавоби:\n«DESERT OAZIS» МЧЖ шаклидаги Ўзбекистон—Швейцария қўшма корхонаси томонидан «Ёшлик» массиви, Ғалаба кўчасида қурилган 9 ва 10 сонли турар-жой бинолари қурилишида камчиликларга йўл қўйилган бўлиб, ушбу объектлар Тошкент шаҳар қурилиш соҳасидаги назорат инспекциясининг бўлим мудири Александр Гусаров томонидан визуал ва инструментал усулда техник текширувдан ўтказилганда камчиликларга йўл қўйилганлиги аниқланди.\nУшбу йўл қўйилган камчиликларни бартараф этиш юзасидан буюртмачи ва бош пудратчи бўлган «DESERT OAZIS» МЧЖ шаклидаги Ўзбекистон—Швейцария қўшма корхонаси томонидан бинони зўрайтириш(усиление) бўйича «Меъмор» хусусий корхонаси билан шартнома расмийлаштирилиб, лойиҳа смета ҳужжатлари ишлаб чиқилган ва зўрайтириш ишлари амалга оширилган.\n...«DESERT OAZIS» МЧЖнинг маблағлари етарлича бўлмаганлиги сабабли зўрайтириш ишлари охиригача етказилмаган.\nХоразм вилояти қурилиш соҳасидаги назорат инспекцияси томонидан биноларнинг мустаҳкамлигини зўрайтириш ишлари охиригача етказилмаганлиги тўғрисида Хоразм вилояти ҳокимлигига хат билан мурожаат қилинган.\nУшбу ишларни ниҳоясига етказиш бўйича вазирлик томонидан Хоразм вилояти қурилиш соҳасидаги назорат инспекциясига топшириқ берилди.\nБиноларнинг мустаҳкамлигини зўрайтириш ишлари якунланиши билан қўшимча маълумот тақдим қилинишини маълум қиламиз.\nВазир ўринбосари К.Туляганов\nХоразм вилояти прокуратураси жавоби:\n...Аниқланишича, «DESERT OAZIS» МЧЖ шаклидаги Ўзбекистон—Швейцария қўшма корхонаси томонидан Урганч шаҳар, Ғалаба кўчасида қурилган 4 қаватли 16 ва 32 хонадонли 9 ва 10-уйларда қурилиш-таъмирлаш ишлари сифатсиз бажарилганлиги учун жамият раҳбари М. Утаров Ўзбекистон Республикаси ЖКнинг 192/11-моддаси 2-қисм «а» банди, 227-моддаси 1-қисми, 228-моддаси 2-қисми «а» ва «б» бандлари ҳамда 228-моддаси 3-қисмида назарда тутилган жиноятларни содир қилганликда айбли, деб топилган.\nШунингдек, фуқаро У.Абдураимова- нинг муқаддам йўллаган мурожаатлари юзасидан 2016 йилда Самарқанд шаҳрида жойлашган «СВП МАСКАН» МЧЖ томонидан ўтказилган инструментал ўрганишлар ва назарий ҳисоб-китоблар натижаларига асосан турар-жой биноларининг мустаҳкамлиги 8 баллга зилзилабардошлилиги таъминланганлиги, шунингдек, «Тошуй-жой ЛИТИ» мутахассислари томонидан ўрганилиб, уларнинг кўрсатмалари асосида мазкур уйда сифатсиз бажарилган ишлар қайта таъмирланиб, бартараф қилинган ва фуқароларга хавфсиз яшаш шароити яратилганлиги ҳақидаги хулосага келинган.\nБироқ, мурожаатни кўриб чиқиш давомида Урганч шаҳар Ғалаба кўчасида жойлашган кўп қаватли 9 ва 10-уйларда истиқомат қилувчи фуқароларнинг қулай ва хавфсиз яшаш шароитини яратиш мақсадида яшаш учун яроқли ёки яроқсизлиги, зилзила бардошлилиги, агар яроқсиз бўлса, ушбу ҳолатни бартараф қилиш имконияти мавжудлигини аниқлаш мақсадида мутахассис ажратиш юзасидан Ўзбекистон Республикаси қурилиш вазири номига хат юборилиб, мутахассис ажратилган.\nМутахассислар томонидан юқорида қайд қилинган уйларнинг техник ҳолати ўрганилиб, қуйидагича хулоса қилинган.\nЖумладан, «DESERT OAZIS» МЧЖ шаклидаги Ўзбекистон—Швейцария қўшма корхонаси томонидан муқаддам лойиҳа ташкилоти томонидан бинони зўрайтириш бўйича тақдим қилинган ишчи лойиҳа талабларига асосан бинонинг ичи 380мм. деворларини зўрайтириш ишларини давом қилдириб, якунлаш тавсия қилингани боис, бинони бузишга зарурат йўқлиги билдирилган.\nБу юзасидан вилоят давлат архитектура қурилиш назорати инспекцияси томонидан юқоридаги қайд қилинган талабларни бажариш чора-тадбирларини ишлаб чиқиш ва уларни амалга оширишни таъминлаш чоралари кўриш юзасидан корхонага хат юборилган.\nЮқорида кўрсатилган ҳолатларни корхона томонидан бартараф этиш чоралари кўрилмаганлиги туфайли Урганч шаҳар ҳокимлиги томонидан 08.08.2018 йилда «DESERT OAZIS» МЧЖ шаклидаги Ўзбекистон—Швейцария қўшма корхонаси зиммасига ушбу турар жойларда аниқланган камчиликларни бартараф қилиш, бинонинг пойдеворлари ва деворларини зўрайтириш чоралари кўриш юзасидан мажбуриятни юклаш тўғрисида фуқаролик ишлари бўйича Урганч туманлараро судига даъво аризаси киритилиши таъминланди.\nВилоят прокурорининг ўринбосари, адлия маслаҳатчиси О.Ж.Паянов.\nАввало, танқидий мақолага холис муносабатда бўлиб, масалага масъулият билан ёндашгани учун Ўзбекистон Республикаси қурилиш вазирлиги, Хоразм вилояти прокуратураси раҳбариятига миннатдорлик билдирамиз.\nАммо Хоразм вилояти прокуратураси хатида кўрсатиб ўтилган Самарқанд шаҳрида жойлашган, «СВП Маскан» МЧЖ, «Тошуй-жой ЛиТи» мутахассислари фуқаролар шикоятига юзаки қараб хулоса бермаганида, шунчалик оворагарчиликка йўл қўйилмаган бўларди. Одамлар шартномада кўрсатилган пулни тўлаб, умид билан уй олаяпти. Аммо қурувчи ташкилот шартномани ҳалол бажармаяпти. Уй деворлари устидан сувоқларни кўчириб кўрган одам бунга ишонч ҳосил қилади. Афсуски, «СВП Маскан» МЧЖ ва «Тошуй-жой ЛиТи» мутахассислари буни кўрмагани ёки кўра-била туриб кўз юмгани кишини ажаблантиради. Эҳтимол, улар қурувчиларга раҳм-шафқат қилгиси келгандир? Савол туғилади:\nНега пул тўлаб, куйиб юрган фуқароларга эмас, одамлар пулини олишга олиб, шартномани бажармаган қурувчиларга ён босгандай бўлишяпти?\nБунинг бизга қоронғу бошқа сабаблари бўлиши мумкин, деган хаёлга борасан киши.\nТалаб ҳаммага битта: Ҳар икки томон шартнома шартларини бажариши шарт. Бажармаса, қонун кучи билан мажбур қилиш керак. Бу масалаларга эътиборсиз қараш адолатсизликларга олиб келади. Бундан одатда оддий одамлар жабр кўради. Мамлакатимиздаги бугунги сиёсат эса бунга мутлақо йўл қўймайди.


03 декабр 2020, Тошкент вақти: 13:01\nУюшма президенти Надежда Отаеванинг “Озодлик” радиосига айтишича, улар олган маълумотларга кўра, ўзбекистонлик ҳуқуқ ҳимоячиси Мўътабар Тожибоевага қамоқхонада жуда қаттиқ муомала қилинаётир.\n“Шу кунларда Мўътабарнинг аҳволи яна ёмонлашган, у бемор. Биз бунга оид барча ҳужжатларни БМТ ва ЕИнинг инсон ҳуқуқлари олий комиссарлигига юбордик. Ўзбекистон ҳукуматига ҳам мурожаат қилиб, М.Тожибоевага нисбатан босимларни тўхтатишга чақирдик”, - деди Н.Отаева.\nМ.Тожибоеванинг укаси Расулжон Тожибоев етти ойдан буён опаси билан учрашишга қамоқхона раҳбариятидан рухсат оломаётганини билдирди.\n“9 январдан буён учрашувга рухсат беришмаяпти. Ўшанда опамнинг юраги билан буйраги оғриб турган эди. Дори-дармон ҳам қабул қилишмаяпти. Кеча борганимда қамоқхона бошлиғи яна учрашувга рухсат бермади. Унинг сўзларига кўра, учрашувга юқоридан ижозат йўқ эмиш. Балки оғир касал бўлгани учун ҳам уни кўрсатишдан чўчиб, учрашувга ижозат бермаётган бўлишлари мумкин”, - деди Р.Тожибоев.\nУ қамоқхонада маҳбусларга эътибор жуда ёмонлигини таъкидлаб, опасининг доим жазо изоляторига ташланишидан ташвиш билдирди.\n“Энди доим жазо изоляторига ташлайверилгандан кейин соғ одамнинг ҳам соғлиғи ёмонлашади. Яқинда қамоқхонадаги бир ҳолатни кўриб эсим чиқиб кетди. Тез ёрдам машинасига икки бемор маҳбус эмаклаб чиқди. Энди изоляторда ётган одамнинг аҳволини ўзингиз тасаввур қилиб кўраверинг”, - дейди Р.Тожибоев.\nР.Тожибоевнинг билдиришича, у мамлакат президентига ва барча ташкилотларга мурожаат қилиб чиққан, лекин ҳеч қандай натижа бўлмаган.\nМарказий Осиёда инсон ҳуқуқлари уюшмаси маълумотига кўра, М.Тожибоевага нисбатан қамоқхонадаги қаттиқ муносабат унинг соғлиғи ёмонлашувига сабаб бўляпти. М.Тожибоеванинг қамоқхонадаги ҳар бир ноқонуний ҳаракат учун ташқарига хабар беришга ҳаракат қилиши жазо изоляторига ташлаш билан жазоланади. У доимий руҳий босимга олинмоқда, қизи ва невараси тақдири билан таҳдид қилинмоқда.\n“Шундай йўл билан расмийлар Мўътабарни фаол фуқаролик фаолиятидан қайтаришга уринмоқда”, - дейилади уюшма тарқатган хабарда.\nМарказий Осиёда инсон ҳуқуқлари уюшмаси БМТ ва ЕИ инсон ҳуқуқлари олий комиссарлиги, Халқаро қизил хоч ва бошқа ташкилотларни зудлик билан М.Тожибоева тақдирига аралашишга чақиради.


Халима душманлари яқинларини сотиб олмоқда! - 22 Сентября 2017 - Sayyod.com\nБош сахифа » 2017 » Сентябрь » 22 » Халима душманлари яқинларини сотиб олмоқда!\nХалима душманлари яқинларини сотиб олмоқда!\nҚизиқчи Халимани инстаграмда кузатадиганлар у қўядиган суратлари орасида тез-тез душманларига аталган номалар битаётганидан хабардор. Қизиғи, чўрткесар, дангал ва очиғини айтиш керак эркакча характер сохиби бўлган хамда бир неча маротаба жанжалли хабарлар марказида бўлиб турадиган Халимага кимларнидир гапи ёки муносабати таъсир қилади деса ишониш қийиндек. Бироқ вазиятларни бошқа тарафлари хам бордек ва уларга аниқлик киритишга харакат қиламиз.\nSayyod: Нималар бўляпти Халимага? Нима учун сўнгги пайтлар инстаграм сахифасида Халима қайсидир душман ва ёки қайсидир ғийбатчиларга аталган сўзлар ёзилмоқда?\nХалима:- Санъаткор ахлидан ўзи доим инсоф бўлмаган хеч кимда, керак бўлса ўзимга хам орқаваротдан бу айтилади. Инстаграмдаги ёзилаётганларга балки халқ ва санъат оламидагилар тушунмаётгандир аммо, сени олдингда сотқинлик қилган одам, мени хам сенга сотяпти деган нарса етиб бормаяпти одамларга. У қўштирноқ остидаги санъаткорларни исмини айтмайману аммо, ўзи учун билсин, ким билан сирлашяпти, кимни кимга гапиряпти, уни олдида ўтирган "қулоқ" дейдими хоин дейдими, ўшаям билки сениям менга келиб "чайнаяпти". Кўп нарса матбуотга чиқадиган нарса эмас, шу учун жойи келса ўзим қопига солиб қўявераман, мени характеримми билишади.\nSayyod: Биламиз , у одамларни исмини очиқламайсиз аммо, улар санъат оламидан эканлиги маълум. Лекин Халимахон шундай кучли ва дангал кўрингани билан барибир аёллигига бораркан. Чунки шу нарсаларни бариибир ўзига олиб , таъсир қилаётганини билдириб қўяётгандексиз.\nХалима:- Ер думалоқ ва хар бир одам бу дунёда хам ўз хатти-харакатларига жавоб беради деган нарса бор. Мошинамга тош отиб синдиришгани юзасидан хабарингиз бор, сизлар хам қўйдинглар видеони. Санъаткорни тўйидан чиқиб уйимга келганимда шу ахвол рўй берганди. Ўша тўйда санъаткор билан уришиб кетилган ва у сўкканди. Бу нарсани кўп санъаткорлар билди, мени онамни хақоротлаб сўккани ва оғзига келган гап билан хақоротлаганига эркакчасига "сўраб олдим". Баъзи бир эркакларга қараганда менда мана шундай эркакчасига хал қиладиган одатим бор. "Онамни тинч қўйларинг! Мени онам мана шу кунларимни кўрмай оламда ўтиб кетган. Сенларни хаққинг йўқ онам хақида гапиришга"- деб бир неча эркаклар билан талашган жойим бўлди. "Халима узр"- деб узр сўрашган, майли у нарсалар ўтиб кетди.\nМошинамга тош отилгани билан боғлиқ воқеадан сўнг , инстагрмадаги "директ"га (шахсий хабарлар) орқали "ким қилганини айтсам неча пул берасиз?" деб ўша одамни "сотиб" қўйишди. Шунда унга "инстаграмда воқеани аниқ ёзмагандим, агар сен ўша одамни ёнида юрган бўлсанг, жанжал нимадан бошланиб нимадан тугаганини билишинг керак, аниқ қилиб айтиб бер ва мана шунча пул бераман хамда сен эхтиёжингни қондира оласан. Кийинасанми, ўқишингга тўлайсанми, уйинга рўзғор қиласанми у сен ишинг" -дедим. Мана вақт келиб у кимлигини билдим. "Керилиб юрадиган фалончи акани ўғли" деб ёзганим рост гап. Чунки ўша боланиям ошналари сотиб қўйди. Уни хам пулга сотишди. Демак, у 50 сўм берган бўлса мен 80 сўм берганман ва шунинг учун у боллар менга ўтиб кетиб "сотиди". Бойваччани ва фалончи акани ўғли бўлгани билан мен учун унинг нархи 30 доллар! Чунки мошинамни ойнасини нархи менга шу пулга тушган.\nЛекин айтганингиздек, мен аёллиимга бормадим, кўпчилик анчайин босиқ бўлиб қуюлиб қолгансан дейишади . Мени билган одамлар билишадики мен хақ бўлсам хеч нарсадан тоймайман ва охиригача бораман. Бу ерда Халима аёллигига боради деган гапмас, Халима анча оғир босиқ бўлиб қолган деган нарса бор, чунки болалар катта бўляпти. Хозир инстаграм сахифасидан хамма мени кузатаётган бўлса, авваллари "одноклассники" сайтида ким мен билан тортишса телефон рақамини сўраб, узоғи икки кунда у одамни топиб, жойида хал қилардим. Хозир босиқлигим, айтганимдек фарзандларим катта бўлишяпти, шу нарсаларни тинчлик билан хал қилса бўлар ёки индамасдан хам кетса бўлар деган нарсалар хаёлимга келяпти. Лекин ожизмасман! Бу нарсага қурбим хам ақлим хам етади .\nSayyod: 14-сентябрь куни "Caldo" ресторани очилиши тадбиридан чиқиб кетганингиздан сўнг "Дархон-Олой бозори" тарафларда кимлар биландир уришиб турганингизни ва одамлар тўпланганини кўришибди. Нима жанжал эди у?\nХалима:- 14-сентябрь кунги "Caldo" ресторани очилишидан чиқиб келаётганимизда Олой тарафдан уйга чиқиб кетмоқчи эдим, айлана жойда бир Дамас машинаси қора Каптива машинасига урилиб кетишига оз қолди. Ундан олдинда келаётганим учун машинасини чийиллашига шартли рефлекс билан тормозни босдим ва уни машинаси мени машинамни уриб юборишига оз қолди. Қора каптива бўлгани учун ман ё Шахзода ё Сардор Рахимхон деб ўйладим, чунки бир тадбирдан баравар чиққандик. Қарасам улар эмас ва халиги Дамас машинасини уриб олиши мени хам машинамга зарар етказишини ўйлаб "Эхтиёт бўлмайсанми, кўзингга қараб юр" десам мени сўкиб кетди. Энди хархолда биласиз, салом аликсиз қолмагандек , манам жавоб қайтардим, кейин кетидан йўл талашиб, орқамдан келиб яна сўкди, менам сўкдим. Мошинасини номериниям суратга олиб олгандим. Хозир тушсам тўполон бўлиб хамма телефонига видеога суратга олишни бошлайди деб ўзимни Олой бозори чоррахасигача босиб келдим. Шу светофорда келиб "Гапингга жавоб бер" деб у гапирди, мен "Аёллардан сўраб оладиган сан эркакмисан" деб ман гапириб, гап талашиб кетдик. Бу вақтда 3-4 машинадагилар тўхтаб тушиб ажратишди. Улар орасида Сардор Рахимхонни хам ижодий жамоасидан болалар бор эди ва мени кетказиб юбориб болалар ўзлари гаплашиб олишди. Бўлган можаро шу, унақа жиддий нарса бўлмади хисоб.\nSayyod: "Yulduz_giftbox " билан муносабатингиз бузулгандек, сатрлар барибир алдамайди. Йўқ, шунчаки хамкорлик тугади деганингиз билан биласиз бизни алдаш қийинроқ, билиниб қоляпти. Нима бўлди? Дил оғридими ё хамкорлик хаққоний кечмадими?\nХалима: -Йўқ, сизларни алдамайман, камон ёйларингиз узоқларгача бориб мўлжани нақ оладиган жойиданку ўзи. Юлдуз билан бир икки гап талашиб, бир икки мавзуларда тортишиб юрганим рост, лекин у хақида хамкорлик тугаган деб сахифамга ёзганим сабаби бошқа. Қандайдир бир шахсий суратларини кимлардир тарқатишни бошлабди. Уни ўзини телеграм гурухидаги кимлардир тарқатган дегандек бўлганди хам, хуллас , шу суратни қўйиб бир сахифа у хақида "Артистларга совға бериб ўзини кўрсатиб олган ва ёнида оғзидан боди кириб шоди чиқадиган Халима , шу учунам у ўзига истаганини лозим топиб сўкишиб юрибди" деб ёзиб қўйишибди. "Юлдуз, шу нарсаларни йиғиштир, менга хам ортиқча гап керакмас"- дегандим. Мана шу хамкорлик тугаган деб сахифамга ёзиб қўйишимдан бир икки кун аввал менга мурожаат қила бошлашди "Юлдуз сизни синглингизми? Роса шарманда суратлари тарқалибди , бундай тартибга чақирсангиз бўлмайдими?"- деб. "У мени синглим эмас, шунчаки бизнес хамкорим"- деб жавоб бергандим. Бундай мурожаатлар билан шахсий хабарларим тўлиб кетганига умумий қилиб битта жавобни сахифамга ёзиб бирга ишламаслигимизни айтиб қўйдим.\nЎзи ундан аввал Юлдузни онасини хам хабари бор, кенайи ман бошқа бирга ишламайман, озгина тўғри келмади , ёзда тўй ва фотихаларни ўзи ўтказиб олар, қўлдан келганча реклама қилиб бердик , Худога шукр ёмон бўлмади деб кенайим (Юлдузни онасини назарда тутади) биладилар ва синглим яхши қол деганман Юлдузга. Шу суратлар тарқалганида эса онасидан сўрадим ва кенайим Юлдузни номидан кимдир сахифа очиб олганини ва тарқатаётганини айтганларида, майли , "Худо сабр берсин"- дегандим.\nМен у қиздан ёмонлик кўрмаганман биринчидан, ёш қизда, энди ўйнагиси келар, кулгиси келар. Лекин менга хеч қанақа алоқаси йўқ ва шахсий хаётига аралашмайман. Бу нарсани аввал хам менга ёзишганида айтганман. Еган нарсамни еганман деганман, тузини еганман ва тузлиғига жавоб берганман, мана "Юлдуз Гифтбокс" деб хамма танияпти, буёғига ўзига инсоф берсин . Хаётини тўғри қўйиб олсин, олдида ўғли бор. Бошқа гап йўқ.\nSayyod: Инстаграмдаги яширин мурожаатларингизни очиқлаш пайти келмадимикан? Ўша сизни ранжитган санъаткорга балки очиқча фалончи ўзинги йиғиштириб ол деб шартта гапирилиш керакдир?\nХалима:-Билмадим, балки вақти келиб ўз қилган қилимишини тушуниб етар. Бир нарсани хохлардим, санъаткорми бошқами , бизни устимиздан куладиган ва ёки нимагадир тенглаштираётган бўлсин, олдин хамма ўзини билиши керакда. Масалан мен хам ўзимни зўрман дея олмайман. Айрим санъаткорлар каби ичига ютадиган ёки йиғлайдиганлардан эмасман. Мен ундай қила олмайман ва очиқчасига гаплашишга харакат қиламан хамда ўзим учун биламан кимга қандай таъсир бўлишини. Гохо бекор ёзибман деб қоламан, кейин, нима қарзим борми ундан?-деб қоламан (кулади) хуллас икки тарафини хам ўйлайман. Лекин хозирча номларни очиқлашни лозим топмайман, шу ёзганларимни ўзи етиб бораверади.\nХалима билан бу сухбатга бир хотимани хулоса қилиш тўғри келадигандек. У хам бўлса Юлдуз Усмонованинг "Сайёд-шоу"да айтган гапларидан иқтибос: "Ғийбатни хамма қилиб туради, аммо уни етказувчи чақимчилардан асрасин! Ана шулар аслида энг хавфли инсонлар!"\nБўлим: Baxs| Tanqid | Janjal | Чоп этди: Sayyod | Теглар: Halima, Halima Ibragimova, yulduz_giftbox, Halimaxon\n1 8287147 (23-Сен-2017 09:53)\nХалимахон аввало шу шарттакилигини йукотмасин! Уларга шу ярашади\n2 Zafar (25-Сен-2017 13:34)\nЕЗГАНИМНИ БАРИБИР ЧИКРАМАСАНГЛАР КЕРАК\nБУ ХАЛИМА ДЕГАНИ АРТИСТЛИККА АРАЛАШМАСДАН\nТИНЧГИНА УШУ КУЧАЛАРДА УЗЛАРИНИ ИШЛАРИНИ КИЛИБ ЮРСАЛАР БУЛАР ЭДИ, УЗИ ТУГРИ ЕЗИШНИ ХАМ БИЛМАС ЭКАНЛАР НИМА КИЛАДИЛАР ХАЛКГА КУРИНИБ. УША ОЛДИН УРГАНГАН БИТТА ЯРИМТА ИШЛАРИ БУЛСА УШАЛАР БИЛАН ШУГУЛЛАНГАН МАКУЛ\n3 loko (26-Сен-2017 20:24)\nШунақа хунук ва тарбиясиз гапларни ёзадими инстаграмида? мда.. шоу бизнес да шу эканда деярли ҳамма ..


2021 йилнинг июнига қадар Ўзбекистонда аҳолининг 60 фоизи коронавирусдан эмланади – Газета.uz\n2021 йилнинг июнига қадар Ўзбекистонда аҳолининг 60 фоизи коронавирусдан эмланади\nЎзбекистонда коронавирусга қарши вакциналарнининг сотуви йўлга қўйилади ва уларни харид қилиш бўйича музокаралар олиб борилмоқда. 2021 йил июнигача аҳолининг 60 фоизи эмланиши режалаштирилган.\nLotinchada 17 ноябр 2020, 18:15 Коронавирус\n2021 йилнинг июнига қадар Ўзбекистонда аҳолининг 60 фоизини коронавирусдан эмлашни режалаштирлган. Бу ҳақда Санитария-эпидемиологик осойишталик агентлиги биринчи ўринбосари Ботиржон Қурбонов «COVID-19 коронавирус инфекцияси бўйича янги илмий маълумотлар» виртуал симпозиуми пайтида маълум қилди.\nАгентлик раҳбари ўринбосарининг маълумотларига кўра, ҳозирги кунда Ўзбекистонда вакцинациялаш ишларини ташкил этиш бўйича бир қанча тадбирлар амалга ошмоқда. «Ҳозир биз дунёда ким биринчи бўлиб рўйхатга олишини, иккинчи навбатда эса ким ўз вакцинасини сотишини кутмоқдамиз», — дея қўшимча қилди Ботиржон Қурбонов.\nАгентлик раҳбари ўринбосарининг сўзларига кўра, ҳозирда Ўзбекистон вакцинани сотиб олиш бўйича хусусий секторлар билан музокарадар олиб бормоқда. «Вакцинани олишимиз билан одамларни эмлаймиз», — дея аниқлик киритди Ботиржон Қурбонов.\nЭслатиб ўтамиз, Ўзбекистон Жаҳон соғлиқни сақлаш ташкилотининг COVAX (коронавирусга қарши вакциналаш) халқаро механизмига қўшилган эди. Бундан ташқари, инновацион ривожланиш вазири Иброҳим Абдурахмонов хабарига кўра Ўзбекистонда Хитой, Россия, Европа ва АҚШ вакциналарини синовлари ўтказилиши режалаштирилган.\nКоронавирусга қарши эмланувчиларнинг 75 фоиздан ортиғи вакцинанинг биринчи дозасини олди 19 ноябр 2021, 12:25\n«Йил охиригача 80 фоиз аҳоли коронавирусга қарши эмланади» — Беҳзод Мусаев 22 октябр 2021, 11:30\nЎзбекистонда коронавирусга қарши тўлиқ эмланганлар сони 4,5 млн нафардан ошди 1 октябр 2021, 10:59\nЎзбекистонда коронавирусга қарши тўлиқ эмланганлар сони 3,5 млн нафардан ошди 17 сентябрь 2021, 10:43\nБиз эмлаш бўйича бошқа давлатларга қараганда яхши кўрсаткичда кетяпмиз — Шерзодхон Қудратхўжа 13 июл 2021, 18:49\nИслом динида вакцина олишга тақиқ йўқ — Мусулмонлар идораси раиси ўринбосари 13 июл 2021, 16:55


15:59 / 25.10.2019 686 pdf Ўқиш режими + -\nعَنْ أَبِي هُرَيْرَةَ قَالَ: كَانَ مِنْ دُعَاءِ النَّبِيِّ صلى الله عليه وسلم: «اللَّهُمَّ إِنِّي أَعُوذُ بِكَ مِنْ جَارِ السُّوءِ فِي دَارِ الْمُقَامِ، فَإِنَّ جَارَ الدُّنْيَا يَتَحَوَّلُ».\n«Набий соллаллоҳу алайҳи васалламнинг дуолари орасида «Аллоҳим! Мен сендан у дунёда ёмон одамга қўшни бўлишдан паноҳ тилайман. Чунки бу дунёдаги қўшнини ўзгартирса бўлади», дейилгани ҳам бор эди».\nШарҳ: Бу дунёдаги қўшнини ўзгартирса бўлади, лекин у дунёдаги қўшнини ўзгартириб бўлмайди. Шунинг учун ҳам ёмон қўшнидан паноҳ сўралар экан. Қўшнининг ёмон бўлиши кишининг бадбахтлигидан бир аломат экан, чунки унинг ёмонлиги сабабли қўшниларда туну кун ҳаловат йўқ, ҳаётлари уриш-жанжал, хавф-хатар, кўнгилсизлик билан ўтади.\nعَنْ أَبِي مُوسَى: قَالَ رَسُولُ اللهِ صلى الله عليه وسلم: «لَا تَقُومُ السَّاعَةُ حَتَّى يَقْتُلَ الرَّجُلُ جَارَهُ وَأَخَاهُ وَأَبَاهُ».\n«Расулуллоҳ соллаллоҳу алайҳи васаллам: «То кишилар қўшнисини, ака-укасини, ота-онасини ўлдирмагунча, қиёмат бўлмайди», дедилар».\nШарҳ: Демак, қўшничилик алоқаларининг ёмонлашиши ҳам қиёматнинг яқинлашиш аломатларидан бири экан. Қўшниларнинг бир-бирини ўлдириши, боланинг ўз ота-онасини, ака-укасини ўлдириши қиёмат қоим яқинлашганининг аломатларидан экан. Шунинг учун ота-она, ака-ука, ёр-биродар, қўни-қўшнилар билан ниҳоятда яхши муносабатда бўлишга ҳаракат қилиш лозим.\n1. Қўшнисини ўлдириш қиёмат аломатларидан бири экани.\n2. Ака-укасини ўлдириш қиёмат аломатларидан бири экани.\n3. Ота-онасини ўлдириш қиёмат аломатларидан бири экани.\nДана 00:25 / 31.10.2019\n13:55 / 25.10.2019 1333\n16:50 / 25.10.2019 644\n1420 17:11 / 17.10.2018\n1112 11:40 / 09.03.2019\n454 20:00 / 01.07.2019


Собиқ ИИББ ходими чўкаётган уч кишини қутқариб қолди\nОлмазор туманида 7 ёшли қизалоқ дарахтдан довучча узмоқчи бўлиб, сувга йиқилиб тушади.\nТОШКЕНТ, 12 апр - Sputnik. 10 апрель куни кундузи соат 10:30 ларда Тошкентнинг Олмазор туманида собиқ ИИББ ходими, майор Мансуров Ҳусанбой сувда чўкаётган аёл ва унинг икки қизини қутқариб қолди. Бу ҳақда Тошкент шаҳар ИИББ матбуот хизмати хабар қилди.\nХабарда келтирилишича, 36 ёшли Дилобар А. фарзандлари билан Чимбой тураржой массиви орқали оқиб ўтувчи Қичқириқ канали қирғоғи бўйлаб сайр қилиб кетаётганда унинг 7 ёшли кичик қизи Шаҳлиё дарахтдан довучча узмоқчи бўлиб, сувга йиқилиб тушади. Буни кўрган Дилобар қизалоғини қутқариш мақсадидан ўзини сувга ташлайди. Шунингдек, уларга 14 ёшли Диёра ва 9 ёшли Дилшода ёрдамга шошади. Диёра синглисини қутқаришга муваффақ бўлади, бироқ ўзи мустақил равишда сувдан чиқа олмайди. Аёл ва унинг икки қизи сувга чўка бошлайди. Шунда улар ёрдам сўраб, қичқира бошлашади.\nКанал ёнидан ўтиб кетаётган бир эркак уларнинг қичқириғини эшитиб, ёрдамга шошади. У сувда чўкаётган аёл ва унинг қизларини кўриб, ҳеч иккиланмасдан ўзини сувга отади. Аёл ва унинг қизларини қутқаргандан сўнг “тез ёрдам” чақиради. Ҳодиса жойига етиб келган шифокорлар уларнинг аҳволини қониқарли эканлиги маълум қилади.\nМаълум бўлишича, аёл ва унинг икки қизини қутқарган халоскор собиқ ИИББ ходими, майор Мансуров Ҳусанбой Қурбонович экан. У ҳозирда меҳнати эвазига ҳақли равишда нафақада бўлган.\nЭслатиб ўтамиз, аввалроқ Гулистон шаҳрида прокуратура ходими каналда чўкаётган қизни қутқариб қолгани ҳақида хабар берган эдик.


Роберто Карлос Тошкентга келди - zarnews.uz\nРоберто Карлос Тошкентга келди\nЖаҳон футболи юлдузи Роберто Карлос Тошкентга келди. Бразилия терма жамоаси билан ЖЧ-2002да бош соврин соҳиби бўлган, ЖЧ-1998да эса кумуш медал эгасига айланган 45 ёшли собиқ футболчининг ташриф режасига кўра, дастлаб ЎФА майдонида ёш футболчилар учун мастер-класс ташкил этилади.\nШунингдек, фахрий футболчилар иштирокида 10 дақиқадан иборат 2 таймли ўртоқлик ўйинида иштирок этади. Р.Карлос ҳар иккала жамоа таркибида битта таймдан майдонда тўп суради. Учрашувдан сўнг футболчи А.П.Хлебушкина номидаги Меҳрибонлик уйига ташриф буюриб, у ердаги тарбияланувчилар билан учрашиб, уларга совғалар тақдим қилади.\nЭслатиб ўтамиз, Роберто Карлос Испаниянинг «Реал» жамоаси сафида эса уч маротаба Чемпионлар лигаси ғолиби бўлиб, ЕЧЛда юздан ортиқ ўйинда майдонга тушган.


Юртимиз “яшил макон”га айланади | "Адолат" СДП\nЮртимиз “яшил макон”га айланади\nҚадимий таомилга кўра ҳар йили баҳор ва кузда халқимиз яхши ният билан кўчат экади. Айни кунларда ҳам Ўзбекистонда Президентимиз ташаббуси билан бошланган кўкаламзорлаштириш ойлиги давом этмоқда. Биргина Наманган вилоятида қисқа давр мобайнида 15 миллион дона кўчат ўтқазиш режалаштирилган. Шу мақсадда зарбдор қирқ кунлик ҳам эълон қилинган.\n– Юртимизни “яшил макон”га айлантириш борасида партиядошларимиз ҳам астойдил меҳнат қилмоқдалар, дейди “Адолат” СДП вилоят Кенгаши раиси Исроилжон Жўраев. – Сафдошларимиз боғ-роғларнинг аҳамияти ҳақидаги тарғибот ишлари билан чекланиб қолаётганликлари йўқ. Уларнинг ўзлари ҳам мевали ва манзарали кўчатлар экишда бошқаларга ўрнак кўрсатмоқдалар. Айниқса, депутатларимиз, фаолларимизнинг ғайратига ҳавас қилса арзийди.\nКуни кеча Тўрақўрғонда бўлишга тўғри келди. Мазкур туман аҳли кўчат экиш мавсумида вилоятда пешқадамлар сафида бормоқда. Барча маҳаллаларда экологик мусаффоликни сақлаш, кўча ва хиёбонларни обод қилиш мақсадида бошланган ҳаракат қизғин давом этмоқда. Барча худудлардаги манзарали ва мевали кўчатлар, гуллар миқдори кун сайин ортмоқда. турлари билан бойимоқда. Айниқса, туманни Наманган шаҳри ва қўшни туманлар билан боғловчи йўл бўйларига катта эътибор қаратиляпти. Бир кунда 1000 туп япон сафороси ўтқазилди. Ўзининг ноёблиги билан ном қозонган ушбу дарахт чиройли кўринишга эга, “кислород фабрикаси” сифатида ҳам машҳур.\nТуман халқ таълими бўлимига қарашли 58 та умумтаълим мактаблари жамоалари ҳам зарбдор 40 кунликда фаол иштирок этишяпти. 2587 туп мевали кўчат, 3560 туп терак, минг тупдан ортиқ турли манзарали дарахтлар, 6500 туп терак қаламчаси ва бошқа кўчатлар экиш режалаштирилган.\n“Обод қишлоқ” дастурига тушган ва салкам 3 миллиард сўм маблағ эвазига бутунлай янгича қиёфа акс этган 22-умумтаълим мактабижа шу муносабат билан катта ҳашар бўлиб ўтди. Унда кенг жамоатчилик вакиллари иштирок этдилар. Ҳар бир киши ўзи билан бир нечта тупдан кўчат олиб келди. Улар байрамона кайфиятда мактаб ҳовлисига ва унинг атрофидаги ҳудудларга экилди.\nҚилинаётган меҳнат тез орада ўз самарасини беради. Кўчат экишда қатнашаётган ҳар бир киши бунга қатъий ишонади. Ўлкамизни янги боғ-роғлар, яшил ҳудудлар қоплашига шак-шубҳа йўқ.\n“Адолат” СДП Наманган вилоят Кенгаши


ТИЛ — МАЪНАВИЯТ УММОНИНИНГ ГАВҲАРИ » Кизилтепа тумани хокимлиги\nКизилтепа / Ахборот хизмати / Янгиликлар / ТИЛ — МАЪНАВИЯТ УММОНИНИНГ ГАВҲАРИ\nЎзбек тили байрамига саноқли кунлар қолмоқда. Байрам муносабати билан жойларда тадбирлар ташкил этилмоқда.\nБугун 10-умумий ўрта таълим мактабида шундай тадбирлардан бири "Тил — маънавият уммонининг гавҳари" шиори остида ўтказилди. Тадбирда мактаб ўқувчилари шеърлар, ғазаллар, мақоллар айтишди, саҳна кўринишлари намойиш этишди.\nТадбирда туман ҳокимининг маънавий-маърифий ишлар самарадорлигини ошириш, Давлат тили тўғрисидаги қонун ҳужжатларига риоя этилишини таъминлаш бўйича маслаҳатчиси Э. Каримов, туман Маънавият ва маърифат бўлинмаси бошлиғи Н. Кенжаев ҳам иштирок этиб, "Қадринг баланд бўлсин, она тилим!" мавзусида тарғибот ишларини ўтказишди.\n<img width="400" height="240" src="http://qiziltepa.uz/uploads/posts/2019-12/medium/1576331208_fb_img_1576329560559.jpg" class="attachment-medium-thumb wp-post-image" alt="МЕНИНГ ОИЛАМ – МЕНИНГ БАХТИМ" />\nТадбирлар дек 13, 2019


“Экстремистик ғояларни инкор қилишда шаръий далиллар” (олтинчи қисм) | Azon.uz - Ахборот-таҳлилий портал\n657 19:25 26.09.2020\nМусулмон бўлмаганларни қатл қилишда экстремистик жамоаларнинг иддаолари\nБиринчи : Жиҳод мавзусидаги янглиш фикрлар\nАммо Ибни Ҳазм ва имом Шофеийнинг ўзлари яна бир фикрида “куфр сифатининг ўзи ҳам мусулмонлар зиммасига жиҳодни фарз қилади”, дейди.\nИбни Ҳазм ва имом Шофеийнинг иккинчи фикрига кўра эса, жиҳод бу Ислом динини бошқаларга ҳам етказиш ҳаракати бўлиб, доим ҳам амалга оширилаверади.\n“Аллоҳ йўлида сизлар билан уруш қилган кишилар билан уруш қилинглар. Ҳаддингиздан ошманглар. Аллоҳ ҳаддидан ошган кишиларни яхши кўрмас.” (Бақара, 190)\n“Улар билан токи, фитна бўлмаслиги учун уруш қилинглар. Ва дин Аллоҳ учун бўлгунича курашинглар. Агар улар урушдан тўхтасалар, уларга нисбатан душманлик йўқдир. Аммо золимлар бундан мустаснодир”. (Бақара, 193).\nАбу Довуддан келтирилган ҳадисда шундай дейилади:\n“Сизлар Аллоҳнинг исми билан юриш қилинглар. Аллоҳнинг номи ва расулуллоҳнинг миллати билан! Кекса-қарияни, ёш бола ва гўдакларни, аёлларни ўлдирманглар. Уларни занжирбанд қилманглар. Ўлжаларингизни ўртага йиғинглар. Ислоҳ ва яхшилик қилинглар”.\nЮқоридаги оятларда келган “ қитол ” сўзини мулоҳаза килсак ҳам бу сўз икки гуруҳ орасида содир бўладиган “қитол” яни уруш маъносини англатади. Демак оятдаги “қитал” сўзи “қотала”, “юқотилу” феълининг ўзаги бўлиб маъноси “урушмоқ, жанг қилмоқ” деганидир. Аммо “қатл” яъни ўлдирмоқ маъносини бермайди. Чунки гоҳида томонлар ўртасида уруш бўлса-да, аммо қурбонлар бўлмаслиги мумкин.\nШунингдек мазкур ояти карималар тажовуз, келишув ва ўзаро аҳдномаларни бузиш, иймондан қайтиш, Расулуллоҳ соллаллоҳу алайҳи васаллам бошчиликларидаги барча мусулмонларни ватанларидан чиқариб юбориш каби ғайридинлар томонидан содир этиладиган ишларни ҳам “муқотала” (томонлар ўртасидаги уруш ) тарифида баён қилмоқда. Шу билан бирга ушбу ояти карималар мусулмонларни ўзлари билан тинч-тотув яшаётган, уларга нисбатан юқорида санаб ўтилган душманликларни қилмайдиганларга яхшилик қилиш ва алоқалар ўрнатишдан қайтармайди. Ҳолбуки, оятда айтилган куфр ибораси уларга ҳам тегишли эди.\nҲадиси шарифларда келган набавий кўрсатмаларни ўрганиб чиқсак ҳам Расулуллоҳ соллаллоҳу алайҳи васаллам бизларни мусулмонларга қарши уруш қилмаган ғайридинларни қатл қилишдан, гарчи уларда куфр сифати бўлса-да қайтардилар. Иккинчи томоннинг таъбири бўйича мусулмонларга нисбатан тажовуз ва адоватда бўлмаган ғайридинларни кофир бўлишининг ўзиёқ уларга қарши жиҳод қилишга асос бўлганида Расулуллоҳ соллаллоҳу алайҳи васаллам уларга қарши жанг қилиш ёки алоқалар ўрнатиш орасини ажратмаган бўлардилар.\nБу масалани янада аниқ тушуниш учун фараз қиламиз. Бир аёл киши ва кекса одам ўзаро уруш тўҳтатилган майдонидан уруш бўлаётган майдонга ўтсалар ва ўзаро урушда қатнашса, уларни ўлдириш жоиздир. Айни масала юзасидан Қаробий, жанг майдонида мусулмонларга қарши курашиб асир тушган аёлни ҳам ўлдириш жоиздир, дейдилар.\nЮқорида келтирилган ояти карима, ҳадиси шарифлар ва улар асосидаги мантиқий ёндашувлар жумҳур ( биринчи фикр згалари) уламоларни сўзини қувватлайди.\nМахсус Илм ғоялар\n260 18:30 07.03.2021\n623 11:00 07.03.2021\n1601 08:00 07.03.2021


"Мақом" китоб-альбоми нашрдан чиқди\nТеглар: Видео, Фото\nДобавлено: 20.11.2018, 16:32\nЎзбекистон Республикаси Президенти Шавкат Мирзиёев ташаббуси билан ўзбек миллий мақом санъатини янада ривожлантиришга қаратилган чора-тадбирлар доирасида “Мақом” номли китоб-альбом нашр этилди, деб хабар бермоқда Президент матбуот хизмати.\nЎзбек халқининг ноёб мусиқий меросини асраб-авайлаш ва келгуси авлодга безавол етказишга хизмат қилувчи ушбу нашр қадимги мутафаккирлар, аллома ва шоирларнинг мақом санъатига бағишланган рисолаларига оид бўлимларни ўз ичига олган.\nКитобда мазкур санъатнинг фалсафаси, Форобий, Ибн Сино, Мароғий, Кавкабий каби алломалар асарлари, турли мақом йўллари, жумладан, Бухоро Шашмақоми, Хоразм Олти ярим мақоми ва Дутор мақоми, Фарғона-Тошкент мақоми тарихига алоҳида эътибор қаратилган. “Танбур чизғилари” деб номланган миллий нота ёзувининг кашф этилиши ҳамда унинг воситасида Олти ярим мақом, Дутор мақомларининг ноталаштирилиши, шу билан бирга, ўтган аср бошларида мақомнинг илк бора перфокарталарга муҳрланиши ёритилган. Шунингдек, мақом ижрочилигида кенг қўлланиладиган созларни ясашнинг ўзига хос хусусиятлари ва технологияси баён этилиб, машҳур усталарнинг номлари келтирилган.\nЎзбекистоннинг турли ҳудудлари маданий тараққиётида мақомнинг тутган ўрни ва мактабларини акс эттирувчи бетакрор, кенг кўламли фотокомпозициялар билан безалган нашрда мазкур йўналишдаги санъатнинг сўнгги юз йиллик тарихига оид нодир фотосуратлар ҳам ўрин олган.\nКитоб-альбомга “Шашмақом. Олтин бисот” номли мультимедиа тўплами илова қилинган бўлиб, ушбу аудиоколлекция академик Юнус Ражабий бошчилигида ташкил этилган “Мақом” ансамбли томонидан 1959-1963 йиллари ижро этилган ва Ўзбекистон Миллий телерадиокомпаниясининг Олтин фондида сақланиб келмоқда.\nТаъкидлаш жоиз, 2017 йил 17 ноябрда Ўзбекистон Республикаси Президентининг “Ўзбек миллий мақом санъатини янада ривожлантириш чора-тадбирлари тўғрисида”ги қарори қабул қилинган эди. Мазкур ҳужжатда ўзбек мақом санъатини чуқур ўрганиш учун зарурий шарт-шароит яратиш, ўзига хос ижро мактаблари ва анъаналарни равнақ топтириш, мақом “олтин фонди”ни яратиш ва бойитиш, халқаро нуфузини ошириш ва кенг тарғиб қилиш кўзда тутилган. Асосий вазифалар қаторида Шаҳрисабз шаҳрида анъанавий тарзда Халқаро мақом санъати форумини ўтказиш ҳамда Ўзбек миллий мақом санъати маркази фаолиятини ташкил этиш белгиланган.\nЖорий йилда биринчи марта муваффақиятли равишда ўтказилган Халқаро форумга дунёнинг 70 дан зиёд мамлакатидан санъаткорлар, мусиқашунос-олимлар ва тадқиқотчилар, халқаро экспертлар ташриф буюрдилар.\nАнқарада Суриядаги инқирозни бартараф этишга бағишланган саммит бўлди (Видео)


Төрткүлли артиллеристтиӊ Польшадағы мәртлиги умытылмайды – Қарақалпақстан Хабар Агентлиги\n7 май 2021, 17:16 181\nТөрткүлли артиллеристтиӊ Польшадағы мәртлиги умытылмайды\n1921-жылы туўылған Ефим Петрович Беспалов урысқа шекем Төрткүл қаласы коммунал хожалығы бөлиминиӊ баслығы болып жумыс ислейди.\n1942-жылы армия қатарына шақырылған ол 2-Беларуссия фронтыныӊ 49-армиясы 364-атқышлар полкында 45-мм топтыӊ(пушка) зеӊберекшиси болып саўашларға қатнасады.\nОған 3-дәрежели «Даӊқ» ордени 1944-жылдыӊ 15-июль күни Гродненский ўәлаяты Погораны аўылы тусында болған саўашта анық гөзленген оқлары арқалы душпанныӊ артиллериялық бақлаў пункти, пулемёт точкасы, БТР ҳәм «Фердинанд» атлы атыў қуралын жоқ еткени ушын бериледи.\nАл, 2-дәрежели «Даӊқ» ордени болса, 1944-жылдыӊ 10—12- август күнлери Польшаныӊ Осовец қаласы тусындағы саўашта душпанныӊ 2 БТР, 2 жүк тийелген автомобили, штурмлық қуралы, 10 нан аслам душпан әскерлери ҳәм 6 пулемёт точкаларын жоқ еткени ушын бериледи.\nСондай-ақ, аға сержант Ефим Беспалов Польшаныӊ Черск қаласы аймағында болған саўашта да ерлик көрсетип, пияда жаўынгерлер қатарында 4 пулемёт точкасын жоқ етеди ҳәм буныӊ ушын 1946-жылдыӊ 15-май сәнесинде 1-дәрежели “Даӊқ” ордени менен сыйлықланады.\nСоныӊ менен бирге бизиӊ жерлесимиз 1944-жылы «Ерлиги ушын», «Жаўынгерлик хызметлери ушын» медаллары ҳәм «Үлгили артиллерист» көкирек нышаны менен де сыйлықланып, урыс тамамланғаннан соӊ Саратов қаласында жасап мийнет етеди.